text:
Eftir heystfrítíðin byrjar Lektiu-kafein í Vági.
Les meiri
Skipa Lektiu-kafe í Vági
Eftir heystfrítíðin byrjar Lektiu-kafein í Vági.
Nýggju hølini á Fjarlestrardeplinum tikin í nýtslu
Nú eru nýggju hølini hjá Fjarlestrardeplinum tikin í nýtslu. Fyrsti lesandi hevur fingið lykil og hevur hesar seinastu dagarnir brúkt hølini sum lestrarstað.
Upplatingartíðir hjá bingjuplássinum í smb. við slaktið
Í næstum byrjar flettingin. Í hesum sambandi hevur bingjuplássið opið hvørt kvøld frá 1. okt. og allan mánaðin út.
Hundin í bandi og hundalortaposar
Gøtan kring Vatnið í Vági telist millum mest brúktu gøtur í kommununi.
Fundarfrásøgn frá býráðsfundinum 23. september 2013
Fundarfrásøgn frá 8. býráðsfundi í 2013, sum var 23. september, er løgd út á heimasíðuni.


c: text/html

text:
Reimatec® Berry vár-/heyst jakki - Pink Rose
Bjóða várinum vælkomnum!
Reimatec®-jakkin er tað fulkomna valið til várið og heystið. Allir seymirnir á jakkanum eru límaðir vatntættir, og toyði er vatn- og vindtætt og skittfrávísandi. Hettan er trygg og kann takast av og elastikkið um miðjuna gera at hann situr væl. Smáir lummar eru eitt gott stað at goyma vakrar steinar og smáar skattir.
- Skiftisjakki til smábørn
- Allir seymir eru límaðir og vatntættir
- Vatntøtt, vindtøtt, andbar og skittfrávísandi tilfar.
- Fluorocarbon-frí vatn- og skittfrávísandi yvirflatuviðgjørd BIONIC-FINISH®ECO
- Gentusnið
- Slætt polyesterfóður
- Trygg, hetta sum kann takast av
- Elastiskar rendur
- Kann stillast um miðjuna innanfyri
- Klapplummar
- Endurskyns smálutir
Vatntættheit
Vatnsúlutrýst á minst 12 000 mm
Andbarheit
Andbarheit á minst 7 000 g/m2/24 h
Slitstyrki
Slitstyrki yvir 30 000 (Martindale)

robotstxt: allowed

filter: keep


text:
Komið burtur úr stórbýinum og njótið eitt langt vikuskiftið saman við øðrum føroyingum “ude på landet”. Her verður nakað fyri stór og smá, bæði til likam og sál.
Á skránni verða bíbliutímar, barnaløtur, postarenning, lovsongsløtur og breyðbróting, legubál og snobrød, og ikki at gloyma fríløturnar, tá fólk sita og práta, fara ein túr ella bara njóta at vera á legu!
Niels Pauli Nónstein kemur at hava bíbliutímarnar.
Legugjald:
Vaksin: kr. 480. (kr 450 um komið verður fríggjadag).
Børn (goldið verður fyri maks 2 børn pr familju): kr 100.
Børn 0-1 ár: ókeypis.
Eindagstúr uttan at sova: kr. 200.
Meldið tykkum til skjótast tilber, seinasta freist 10. oktobur. Tilmelding fer fram við at gjalda legugjaldið á kontu 1551-22548 ella við Mobilepay á telf. 85201 (Viðmerk navn/nøvn á teimum, sum gjaldið er fyri).


text:
Orð: Mads Nielsen
Lag 1: Hans J. Højgaard
Lag 2: Sofie Dedekam
Týtt: Hans Andrias Djurhuus
1. Men tað skalt tú, ungdómur, sanna,
at trong er sigursins leið,
her ræður tað fram um annað
at standa og vikast ei.
Tí leiðin til frælsi og sigur
er val millum ilt og gott,
og frælsur er hann, sum gevur
seg heilan til himnadrott!
2. Ein frelsari er, sum loysir
úr bandi og tyngd tína sál,
ein høvdingur, sum tær fylgir
á leið til tað hægsta mál.
Og tað skalt tú, ungdómur, vita,
hann bíðar í vón eftir tær,
tín frelsari yvir tær vakir
og signar títt fótafar.
3. Nú barnastrekkið er farið,
og aftur latin er grind,
tú gongur úr girdum garði
út í tann várliga vind,
og tað skalt tú, ungdómur, vita,
vit fyri tær droyma ein dreym
um summar og sólarhita
og ferð yvir eydnunnar streym!
4. Vit síggja várið hitt ljósa
at ferðast inn yvir lond,
ein ungdómur vónandi stendur
í vindi á havsins strond.
Vit droyma um summar fagurt
og um eitt vælsignað heyst,
har ættin við reinum hjørtum
ger tað, sum er øllum best.


text:
Tað er umleið eitt á síðan, Netflix kom á danska marknaðin. Eg var glaður, at eg nú endiliga kundi streama tær seriur og filmar, eg hevði hug til. Tað var tó eitt størri skuffilsi, tá úrvalið var í so lítið. Innihaldið ið var, var mest gamalt og eg hevði sæð nógv av tí.
Hetta hevur eisini verið niðurlagið hjá teimum flestu, ið hava roynt Netflix.
Tað er tó møguligt at fáa atgongd til ensku, kanadisku og enntá amerikonsku tænastuna hjá Netflix. Tað kostar ikki eina krónu eyka, tú fær eitt nógv breiðari úrval og tað er lógligt.
Tú noyðist at hava Chrome ella Firefox browsarin, fyri at brúka hesa loysnina.
Leita á google eftir “Hola extension Chrome/Firefox.”
Trýst á fyrstu leinkjuna “Chrome store/Mozilla addons”.
À síðuni sært tú, ein bláan “gratis” knøtt(Chrome)/ein bláan “Continue to download” knøtt (Firefox).
Tá tú hevur trýst á knøttin, verður Hola installerað av sær sjálvum.
Nú er eitt lítið ikon, við einum reyðum høvdi á, uppi í høgra horni.
Tá tú ert á Netflix, trýstir tú á reyða høvdið, síðan kanst tú velja hvørjum landi tú vilt síggja Netflix frá.
Tað er nógv ymsikt tilfar á øllum londunum.
Hola kann brúkast til nógv meir enn bert Netflix. Tú kanst nú brúka Pandora, hulu, ITV, FOX, CBS og allar tænastur tú vanliga ikki hevur atgongd til, tí tú ikki ert í rætta landinum.


text:
Oljuleki eftir samanstoyt í Miðjarðarhavinum
Myndugleikarnir í Fraklandi og Italia
hava varnast ein oljuleka, sum stavar frá einum samanstoyti, tá ein tunesisk
ferja gjørdi ein T-Bein-samanstoyt og rendi á eitt bingjuskip, sum lág fyri
akker út fyri Korsika.
Samanstoyturin hendi
sunnumorgunin, tá tunesiska rulluferjan, Ulysses, rendi beint inn í
stýriborðsiðuna á bingjuskipinum, CLS Virginia, einar 28 kilometrar norðanfyri
Cape Korsika.
Í samanstoytinum kom eitt
fleiri metrar stórt hol í skipssíðuna á bingjuskipinum, og tað fór at leka
olju.
Á sjónum verður lekin mettur
at vera 20 kilometrar langur og fleiri hundrað metrar breiður, og oljan flytur
seg í ein útnyrðing burtur frá Korsika, sambært fronsku sjóvinnumyndugleikunum,
ið varða av franska økinum í Miðjarðarhavinum.
Hjálparskip- og útgerð er
send úr bæði Fraklandi og Italia at tryggja, at dálkingin ger minst møguligan
skaða.
Kelda: gCaptain


text:
-
CruiseAider: Ein sera ßhugaverd heimasÝa fyri frÝtÝarsiglarar viv. veur, vind og siglingarlei.
- BELGINGUR Sera gˇ og einkult heimasÝa vi veri, vindi og hita. Vel F°royar ovalaga til vinstru.
-
Yr Eisini ein sera gˇ heimasÝa frß Nori, sum greiir frß um veur og vind.
-
Theyr Ein sera gˇ veurheimasÝa frß ═slandi.
- WindyTy Ein sera gˇ veursÝa vÝsir Ý myndum tÝma fyri tÝma
- Passage Wether Ein sera gˇ veurheimasÝa
-
-
AIS in Faroese waters Hetta linki er til Vikmar Tˇrshavn.
-
AIS in Danish waters Her kanst t˙ sÝggja skip Ý donskum hav°ki, sum hava AIS skipanina.
- Bracknell (Trřst her)
- DMI
- Browns current/tide charts for the Faroe Islands


text:
20. Des 2008
Kallinavn og útsjónd: Amfetamin verður eisini rópt „speed“.
08. Des 2008
Kostur: Tilmæli um grind Føroyingar hava dripið grind í øldir, og grindin hevur á mangan hátt fylgt føroyingum bæði sum matur og mentanartáttur.Mangar eru frásagnirnar um tann týdning, ið grindin hevur havt fyri okkum her á landi. Vóru ár har eingin grind...
12. Nov 2008
Niðurstøðan av fundinum var, at tað eru framvegis narkotisk evni í umfari í Føroyum
22. Jul 2008
Tann góði matpakking: Hugskot til 10 góðar matpakkar Fólkaheilsuráðið hevur givið út faldara við hugskotum til 10 "góðar matpakkar"Í innganginum verður m.a. sagt:At smyrja matpakkar er vorðin gerandiskostur hjá føroyskum foreldrum flest og er tað eisini av stórum týdningi, at børnini fáa gott...


text:
Barbara Holm 09.08.2018 (13:58)
So eru Aqua komin til landið
Í kvøld klokkan 22.00 framføra Aqua á Vágsbøi í Klaksvík. Summar Festivalurin fer av bakkastokki í góðveðrinum í dag, og fyrr í dag lendu manningin í bólkinum Aqua.
Tað var í 1994, at tónleikararnir í Aqua fyrstu ferð funnu saman, og tvey ár seinni kendi allur heimurin bólkin. Fyrsta risahittið hjá Aqua var Barbie Girl, og so var leiðin slóðað inn á hitlistarnar, har eisini sangir sum My Oh My, Doctor Jones, Turn Back Time, Cartoon Heroes, Around The World og aðrir sangir klatraðu upp á tindarnar.
Part av 00’unum høvdu tónleikararnir í Aqua solokarrieru, men í 2008 funnu tey saman aftur og hava síðani framført kring allan heimin. Nú er tíðin komin, at Aqua kemur til Føroya við øllum teirra stóru hittum og fer at geva føroyingum ársins festligastu konsert á Vágsbø.
Lene Nystrøm, René Dif og Søren Rasted eru høvuðsfólk í Aqua, og afturat sær hava tey ein tónleikabólk, sum lyftir løttu poppsangirnar hjá Aqua upp á ein høgt tónleikastig á pallinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Aage Samuelsen
Týtt: Flóvin Tyril
Upprunaheiti: Sorgfull så ofte i verden jeg var
1. Sorgtyngdur mangan mín dagur her var –
nívandi byrðin av synd, sum eg bar,
men tá til krossin eg grátandi gekk,
friðin í hjartað eg fekk.
Niðurlag: Jesus, hann lívið mær er –
ljósið á leiðini her.
Alt, sum mær tørvar, í honum eg fann,
Jesus, hann lívið mær er.
2. Tá eingin hjálp var at hóma, eg sá,
eina hjá Jesusi var hon at fá;
byrðina loysti hann, lívið mær vann,
lívssólin bjarta upp rann.
3. Armur, men ríkur í Gudi eg tó
Kristusar brúður nú eri so fró,
her illa kendur, men sæl er mín sál,
skjótt ber tað heim og á mál.
4. Skjótt er mín trongd her í heiminum gloymd,
undurfull dýrd er í Himli mær goymd,
og tá ein dag hann meg tekur til sín,
Jesus um ævir gerst mín.


text:
Hví útflyta óvirkaðan fisk?
18. desember 2017
Kaj Leo Holm Johannesen, løgtingsmaður fyri Sambandsflokkin, hevur í dag sett Høgna Hoydal, landsstýrismanni í fiskivinnumálum, ein skrivligan fyrispurning um útflutning av óvirkaðum fiski. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hevur landsstýrismaðurin ætlanir um at áseta eitt gjald á óvirkaðan fisk, sum fer av landinum til meirvirkingar (svar við grundgeving) - møguliga gera eina royndarskipan?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at tað gevur lítla meining, at landsstýrismaðurin í fiskivinnumálum, fer í samráðingar við t.d. russar, um umbýti av pelagiskum kvotum í føroyskum sjógvi, við botnfisk í Barentshavinum til føroysk skip at fiska - serliga um hesin fiskurin, ikki kemur føroyskum virkjum og arbeiðsplássum til gagns.
Kravið um, at fiskurin skal um føroyskan kaikant, er ikki nóg mikið fyri at tryggja, at føroysk virkir fáa fatur á fiskinum til virðisøking á føroyskum virkjum.
Vit áttu at roynt í eini 3-5 ár, at lóggivið soleiðis, at allur fiskur, sum verður útfluttur óvirkaður, fær eitt útflutningsgjald á 2,00 kr./kg. Á hendan hátt høvdu vit fingið tryggja føroysku virkjunum rávøru og harvið hjálpt til ynskið um, at økt virðisøkingina 100% komandi árini.
At enda sigur Kaj Leo Holm Johannesen, løgtingsmaður, í sínum viðmerkingum, at eitt slíkt gjald vil uttan iva skapa mótvilja frá reiðarunum, sum eru ímóti avmarkingum, sum raka teir vinnuliga og búskaparliga, men tað er samfelagsgagnligt at fáa rávøruna meirvirkaða her á landi - hetta fyri tey, sum skulu búleikast og yvirliva her. Fiskatilfeingið er jú okkara høvuðsinntøkukelda, og tíðin er komin at flyta okkum frá at vera ein rávøruframleiðari til ein matvøruframleiðara.
RN
Aftur


text:
Tað kom til ilnar millum eini hjún í gjárkvøldið, og tvístøðan gjørdist so mikið ógvuslig, at løgreglan mátti kallast.
Hendingin endaði við, at ein persónur nú verður skuldsettur fyri harðskap sambært revsilógini.
Vakthavandi á løgreglustøðini er ikki so sinnaður at koma nærri inn á staklutirnar í hendingini, men tá vit spyrja, um tað var maðurin í hjúnalagnum, sum varð skuldsettur, svarar vakthavandi.
- Nei, hesaferð var tað maðurin, ið var tann órættaði.
Hendingin fór fram í eini bygd á Streymoynni, uttan fyri Havnina.


text:
Ruskinnsavning:
IRF savnar ruskposar inn á Sandoynni. Hvíti posin verður heintaður 4. hvørju viku.
Á heimasíðuni http://www.irf.fo/ sært tú, hvørjar vikur hvíti posin verður heintaður í Sandoynni.Um grái posin ikki verður heintaður, verður tú biðin um at kanna, um ruskinnsavnarin hevur lagt eina fráboðan í ruskstativið ella í postkassan. Eru ongi boð, eigur tú at boða kommununi frá.
Reglugerð v.m. sæst HER
Bingjuplássið hjá Skopunar kommunu er opið mánadag, týsdag, hósdag og leygardag frá 13.00-17.00. Eisini er opið aðrar dagar, um okkurt serligt er á vási, sum t.d. slaktið.
Beint við bingjuplássið er eitt vaskipláss, har til ber til dømis at vaska sær bilin.
Bingjuplássið hjá Sands kommunu er úti í Støð, omanfyri havnalagið. Opið er týs-, hós- og leygardagar 14.00-16.00
Bingjuplássið hjá Skálavíkar kommunu liggur mitt í bygdini. Opið er mikudagar ml. 16-18 og leygardagar 14-16. Annars er opið eftir tørvi, m.a. tá slaktið er fyri, eftir grind osfr.
Bingjupláss hjá Húsavíkar kommunu
Ruskbingjur eru í øllum bygdunum í kommununi.
IRF-bilurin, sum savnar ruskposarnar saman, kemur til bygdirnar í okkara kommunu týsdagar. Hvíti posin verður heintaður soleiðis: Har húskið hevur stativ til bæði hvíta posa og gráa posa, verður nøgdin í hvíta posa kannað regluliga, og posin verður tikin, tá hann er hóskandi fullur. Hevur húskið ikki stativ til hvíta posa, setir húskið hvíta posan hóskandi fullan til stativið við gráa posa, tann dagin grái posi verður heintaður.Tá verða báðir posarnir tiknir.


text:
Jamaika er vøkur oyggj, men har eru stórir mótsetningar. Har eru fólk, sum taka sær av løttum og av heilum huga íðka krikkit og spæla reggaetónleik. So er tað stóri spenningurin ímillum nakrar fáar máttmiklar ríkmannaættir og tey fátæku í mongu fátækrabýlingunum í Kingston, har eisini nógvur harðskapur valdar. Hesa skuggasíðu síggja fá ferðafólk, sum á hvørjum ári koma at njóta lívið og tropuveðurlagið í hesum fagra landi. Ein annar týðandi vinnuvegur á Jameika er aluminiumsnámsvinnan, men hon fer ógvuliga illa við náttúruni, tí at gomlu námsopini standa full av vatni og sýrueitri. Tað drepur allan vøkstur.
Kingston, høvuðsstaðurin og týdningarmesti havnabýurin í Jamaika, er ein av størstu býum í Karibia. Bretar grundaðu býin, sum vaks skjótt og gjørdist týðandi útflutningshavn, og haðan var nógv sukur flutt til Evropa. Í 1907 fór býurin illa í jarðskjálvta. Hann varð bygdur upp aftur, og har eru nú nýmótans gistingarhús, bankar og handilshús. Í vestara parti í býnum eru ovfólkaðir fátækrabýlingar. Har er nógvur harðskapur, og javnan er politiskur ófriður ella stríð ímillum drøgghandlarar.
Ídnaðurin í Jamaika er fjølbroyttur. Her eru oljureinsiverk, telduvirki og klædnavirki. Mong steinsløg verða brotin, av teimum er aluminiumsmálmur (bauxit) tað týdningarmesta. Ein vinnuvegur, ið vindur nógv upp á seg, er teldutilbúnaður, ið til dømis er at forrita og viðgera teldulutir og síðan senda teir til telduvirki í USA, har teldurnar verða gjørdar lidnar. Í Karibia er vanligt, at útlendsk feløg eiga hesar teldufyritøkur, men í Jamaika eiga fólk har meginpartin.
Umframt ídnað og ferðavinnnu hevur landbúnaðurin eisini stóran búskaparligan týdning í Jamaika, og mong fólk arbeiða í banan-, kaffi-, kakao- og sukurlundum. Mangir jamaikanar liva eisini av fiskiveiði, ella teir eiga ein jarðarteig og dyrka sær sínar egnu búnaðarvørur, og loypur okkurt av, verður tað selt.
Rastafarilæran tók seg upp ímillum tey fátæku í Kingston í 1930-árunum. Tey, ið taka undir við hesari læru, halda, at Haile Selassie, sum var keisari í Etiopia, var ein gudur. Tey trúgva eisini, at Gud (Jah) skal føra tey aftur til Etiopia, hitt lovaða landið. Rastafarianar eta vanliga ikki svínakjøt, eru ímóti harðskapi og ganga við síðum flættum. Klæði teirra eru mest grøn, gul og reyð, ið eru litirnir í tjóðarmerki Etiopia.
Eggjandi reggaetónleikurin við sínum eyðkenda ljóðfalli er at hoyra um alla oynna. Mangir sangarar eru rastafarianar og siga í sangum sínum frá mótgangi og politiskum stríði. Reggaetónleikurin er sprottin úr skatónleikinum, sum hevði røtur aftur í bæði afrikanskan, evropeiskan og suðuramerikanskan tónleik. Jamaikanski sangarin Bob Marley (1945-1981) gjørdi reggaetónleikin heimsgitnan.
Málið, søgan og mentanin í Miðamerika og Suðuramerika hava sum heild røtur aftur í hjálandatíðina. Til 1492, tá ið Kristoffur Kolumbus kom til Bahamaoyggjar, búðu bara indiánar í hesum parti í heiminum. Men eftir tað fóru fólk úr Spania og Portugal at búseta seg har í stórum tali, og nógvir afrikanar vórðu fluttir hagar úr Afrika sum trælir, helst til Karibia og Brasil. Í Karibia settu eisini mangir onglendingar, fraklendingar og niðurlendingar búgv. Tí er fólkið í hesum heimsparti nógv blandað. Spanskt er vanligasta málið í meginlandinum, saman við portugisiskum í Brasil. Í Karibia eru enskt og franskt vanligari, og í Surinam er almenna málið niðurlenskt.
Fyrst í 16. øld fóru Spania og Portugal at taka sær hjálond í Miðamerika og Suðuramerika. Bæði londini sendu eisini trúboðarar at umvenda upprunafólkið til katólska trúgv. Spania tók stórar partar av meginlandinum, men Brasil, sum Portugal legði undir seg, gjørdist størsta landið og sterkast búskaparliga. Enn á døgum eru flestir suðuramerikanarar katolikkar.
Indiánarnir, ið kunnu lesa søgu sína aftur til indiánsk fólkasløg, sum búðu í Miðamerika og Suðuramerika, áðrenn niðursetufólkini úr Evropa komu hagar, eru nú bara 2% av fólkinum. Næststørsti fólkabólkurin eru fólk ættað frá afrikonsku trælunum, tey flestu búgva í Brasil og í Karibia. Í næstan øllum londum á meginlandinum eru fólk, sum eru blandað við indiánar og evropear, í meiriluta. Tey verða kallað mestitsar.
Sløk hundrað ár eftir, at spaniamenn komu til Suðuramerika, vóru 90% av indiánska fólkinum deyð. Høvuðsatvoldin var sjúkur, ið evropearar bóru við sær, til dømis pokur og meslingar. Indiánarnir høvdu ikki íborið mótstøðuføri ímóti hesum sjúkum, og teir flestu, ið vórðu smittaðir, doyðu. Nú á døgum eru indiánarnir í minniluta allastaðni uttan í Guatemala, har mangir mayaindiánar enn búgva í hálendinum, og á Andesháslættanum í Bolivia, har eftirkomarar inkafólksins búgva.
Flestu lond í Miðamerika og Suðuramerika hava ovurstóra uttanlandsskuld. Brasil er eitt av hesum londum, men skuldin er lutfalsliga lítil borin saman við inntøkurnar. Nikaragua skyldar nógv minni, men skuldin er átta ferðir so stór sum tjóðarinntøkan.
Í 20. øld vaks fólktalið nógv í heimspartinum, helst í Brasil og londunum fyri norðan. Men í flestu londunum lækkar burðartalið nú. Men av tí at stórur partur av fólkinum eru ungfólk, og at fleiri børn koma undan, av tí at heilsuviðurskiftini batna, veksur fólkatalið alsamt. Í 1990-árunum vaks fólkatalið í Mið-og Suðuramerika við uml. 80 milliónum.
Næstan tríggir av fyra suðuramerikanarum búgva í býum. Í summum londum, m.a. Kili og Uruguai, býr ein triðingur av fólkinum í høvuðsstaðnum. Mong hava verið noydd ay rýma av bygdini undan fátækadømi og arbeiðsloysi og búgva nú í ovfólkaðum, skirvisligum býlingum, sum vaksa skjótt í útryðjunum á stórbýunum.
Á øllum meginlandinum eru ovurstórir garðar, ið hava ógvuliga stór seyða- og neytafylgi og stórar lundir við sukurrørum og bananum. Útlendsk feløg ella nakrar fáar, ovurríkar familjur eiga hesar stórgarðar. Tó er øðrvísi í Kuba, har eigur stjórnin stórgarðarnar.
Flestu bøndur í hesum heimsparti eiga so lítið av jørð, at teir valla kunnu breyðføða fleiri enn tvey, trý fólk. Teir velta ein lítlanjarðarteig, og hava nøkur fá húsdýr, t.d. hønur og svín. Av tí at garðurin kann ikki føða alt húskið, mega nøkur teirra flyta heiman at fáa sær arbeiði
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Kingston
Vídd: 10.990 km2
Fólkatal: 2.868.380
Alment mál:
enskt
Átrúnaður:
kristindómur 60% aðrir 40%
Stýrsilag:
fólakræði, fleirflokkaskipan
Gjaldoyra: jamaikadollari (JMD)


text:
Ekvatorguinea (spanskt: República de Guinea Ecuatorial, franskt: République de Guinée équatoriale, portugisiskt: República da Guiné Equatorial) ella Lýðveldið Ekvatorguinea er eitt lítið land í Vesturafrika. Eitt av teimum minstu. Ekvatorguinea hevur mark við Gabon og Kamerun. Londinum hevur uml. 500 000 íbúgvar.
Forsetahjúnini í Ekvatorguinea eita Teodoro Obiang Nguema og Constancia Mangue de Obiang, og umrøddi sonur teirra er Teodorin Obiang, sum verður mettur at skula taka yvir, tá hin gamli ikki orkar at stýra longur. Teodoro Obiang Nguema tók ræði í landinum eftir blóðugt kvett í 1979 og síðan hevur stjørnað landinum við harðari hond. Hann hevur fingið atgongd til størt ríkidømi, tí oljuídnaður við landið hevur givið nógv av sær.


text:
Vælvera Fitness
Støkk inn á gólvið hjá okkum og fá eitt prát.
Adressan hjá Vælvera Fitness í Runavík er:
Heiðavegur 106, 1. sal,
600 Saltangará.
Adressan hjá Vælvera Fitness í Tórshavn er:
Heykavegur 6
100 Tórshavn
Adressan hjá Vælvera Fitness í Vestmanna er:
Niaðri vevgur 16
350 Vestmanna
Adressan hjá Vælveru Fitness í Pálshøll í Vági
er:
Á Oyrunum 17
900 Vágur
Vit eru eisini at hitta umvegis teldupost, so hevur tú onkran
fyrispurning, uppsøgn av limaskapi, pausa av limaskapi og
gjaldsviðurskifti, skriva so til Vælveru Fitness á: info@vaelvera.fo
Hevur tú fyrispurningar viðv. eitt nú firmaavtalum, serlig
tilboð og líknandi, skriva so til Rune Petersen - Teldupostur:
rune@vaelvera.fo


text:
Barbara Holm 13.06.2018 (14:02)
Teldupostarnir: Hetta er bæði klossut og óheppið
- Ein Kringvarpsstjóri eigur at kenna og virða spælireglurnar fyri tíðindaflutning, sigur Jón Brian Hvidtfeldt, journalistur og formaður í Føroysk Miðlafólk.
Kringvarpsstjórin er farin um mark í málinum um teldupostarnar til Vágaportalin. Tað heldur formaðurin í felagnum Føroysk Miðlafólk. Jón Brian Hvidtfeldt sigur í dag, at hetta púra einfalt snýr seg um, at Kringvarpsstjórin og Vágaportalurin eiga at virða og kenna spælireglurnar fyri tíðindaflutning.
- Tá man tosar um tíðindaflutning, so skal tað vera ein javnvág millum tann,sum spyr, og tann, sum svarar. Tað má vera javnvág millum hesar báðar partar, tí hetta er heilt grundleggjandi í fakinum. Men tann javnvágin er ikki í lagið, tá ið tann, sum svarar, bæði ger yvirskrift og formulerar spurningar og svar, sigur Jón Brian Hvidtfeldt.
Les eisini: Krevur Kringvarpsstýrið saman um teldupostarnir
Hann vísir á, at um tú sum stjóri hevur eina hugsan, sum tú vilt hava almenningin at vita fyri ein hvønn prís, so eru tveir møguleikar. Tú kanst skriva eitt lesarabræv ella tú kanst senda eitt tíðindaskriv.
- Tað er einki galið við at senda tína hugsan út til miðlarnar at viðgera ella leggja út í tínum navni. Trupulleikin er, tá ið ein slík søga sum hendan verður løgd út sum tíðindi. Tá er tað jú ein følsk vørulýsing. Hetta er ikki tíðindi, tí tær grundleggjandi spælireglurnar verða ikki hildnar, sigur Jón Brian Hvidtfeldt.
Tí vil formaðurin í Føroysk Miðlafólk vegna felagið koma við einari áheitan á miðlarnar í landinum.
- Eg vil heita á miðlarnar um at taka handverkið í størri álvara. Hvar er journalistiska handverkið blivið av, tá ið ein stjóri sleppur at orða eina yvirskrift og ein tekst og sitera seg sjálvan fyri onga viðmerking at hava. Hvar er stoltleikin í bransjuni tá, spyr Jón Brian Hvidtfeldt.
Spurdur um hann heldur, at hetta málið skal fáa avleiðingar fyri Johnny í Grótinum sigur Jón Brian Hvidtfeldt, at tað vil hann ikki svara upp á, tí tað er Kringvarpsstýrið, sum er rætti myndugleiki har.
- Eg vil siga, at eg gangi út frá, at man í fyrstu atløgu roynir at rudda upp í hesum, sigur Jón Brian Hvidtfeldt.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fíggjarkonta
Fíggjarkontan verður mest brúkt, tá ið tit eru tvey ella fleiri, sum skulu rinda føstu mánaðarligu útreiðslurnar. Tá flyta tit eitt fast gjald um mánaðin av tykkara lønarkontum inn á fíggjarkontuna, sum skal nýtast til hesar útreiðslur.
Við fíggjarkontuni verða fastar útreiðslur sum lánsgjøld, barnaansing, SEV, telefon, internet, kringvarpsgjald, tryggingar o.a. javnaðar yvir alt árið, soleiðis at tú, heldur enn at fáa nakrar serliga dýrar mánaðir, flytur eina fasta upphædd av lønarkontuni á fíggjarkontuna hvønn mánað.
Hesi kontu kanst tú sjálv/ur hava ábyrgd av. Til ber at broyta gjaldið, so tað passar til útreiðslurnar. Sparikassin kann eisini átaka sær at umsita hesa kontuna fyri ávísan kostnað, sí kostnaðaryvirlit.


text:
Hóttanir loysa ongar trupulleikar
Heilsuhjálparafelag Føroya vil hervið sýna sín fulla stuðul
til Føroya Pedagogfelag í teirra lønarstríðið og heitir á Fíggjarmálaráðið, at
fara aftur til samráðingarborðið og føra veruligar samráðingar.
Eisini vil Heilsuhjálparafelag Føroya harðliga átala, at
stjórin í Almannaverkinum hóttir síni starvsfólk, so tey kenna seg kroyst og
bangin. Pedagogfelagið er í lógligum verkfalli og ábyrgdin liggur hjá leiðsluni og politiska myndugleikanum. Heilsuhjálparafelag
Føroya noktaði limum sínum longu í farnu viku, at taka upp verkfalsrakt
arbeiði.
Mary Antonsdóttir, forkvinna.


text: Í strembanini at lívbjarga sær undir ymiskum og skiftandi korum hevur menniskjað til allar tíðir útvegað sær vitan og kunnleika um ymisk náttúrufyribrigdi. Á økjum sum t.d. snúgva seg um gróður, umhvørvi, biotøkni, heilivág og heilsu økist henda vitan í dag við miklari ferð. Undirvísingin í lívfrøði snýr seg tískil um alt livandi, heilt frá lívfrøðiligum tilgongdum á mýlastøði í kyknuni til lívfrøðiliga samanspælið í lívhválvinum øllum. Førleiki í lívfrøði snýr seg um at duga at brúka hesa fakligu vitan at lýsa og skilja nýggj fyribrigdi, fáa nýggja vitan til vega og samskifta á fakligum stigi um ymisk samfelagslig viðurskifti. Vitan og fatan í lívfrøði eru grundað á náttúruvísindaligar arbeiðshættir...


text:
Keldan heldur nú tað teir kalla ”páskastevnu”. Eg havi verið til hesar páskastevnur í 2004, 2005, 2006, 2007, og ikki enn havi eg hoyrt einfalda gleðiboðskapin um Jesu Christi deyða á krossinum fyri okkara syndir boðaðan. Hvørt ár hevur tað verið okkurt um at nú skulu vit gera ditt, nú skulu vit gera datt, nú skal tað endiliga verða, nú skulu vit fara at liva tað rætta kristna lívið, osv. Páskaboðskapurin er gleðiboðskapurin, og gleðiboðskapurin er páskaboðskapurin. Elskaðu teir Jesu Christi kross og blóð, so var tað hetta teir høvdu dvølt við og tosað um, og útdýpað týdningin av, til dømis út frá brøvum Paulusar, men tað verður ikki gjørt. Fyri mær er hetta ótrúligt, og tað fær meg at seta spurningar…
Eg veit ikki, men eg bleiv so frelstur í heimamissiónini, og eri síðan komin inn í andsdópin og náðigávurnar. Men eg havi ikki slept krossinum, og blóðinum, sum er sjálvt evangeliið, sum eg lærdi um í heimamissiónini. Og vóru tað páskamøtir hildin í heimamissiónini, so var tað eingin ivi um, hvat fór at verða tosað um, nevniliga tað størsta sum man kann tala um, sjálvur boðskapurin um frelsu okkara; orð krossins. Tað er klárt tað størtsa, tí tað er sjálvur frelsuboðskapurin. Uttan boðan av krossardeyða Christs fyri okkara syndir VERÐUR ONGIN FRELSTUR. Páskirnar eru jú størsta hending nakrantíð, tí at tá gav Guðs Lamb gav seg sjálvan at doyggja fyri okkara syndir, sum eisini er grundin fyri at hann kom til jarðar. Hetta er størri enn nakað annað í verðini; hetta er sjálvur kjarnin í allari skriftini, ”hin reyði tráðurin”, sum so mangt í gomlu pakt peikar fram ímóti. Páskaevangeliið er sjálvur kjarnin í kristindóminum, ja er evangeliið sjálvt, Guðs kraft til frelsu, og inniheldur tríggjar teir týdningarmestu liðirnar, sum okkum ber at boða klárt og týðiligt, fyri at fólk við trúgv á gleðiboðskapin kann verða frelst.
Hesir tríggir liðir, sum tilsamans eru lykilin til frelsu manna, eru: 1) at Christus doyði fyri syndir okkara samsvarandi við skriftirnar; 2) og at hann varð grivin, 3) og at hann reis upp aftur triðja dagin samsvarandi við skriftirnar (smb. I. Cor. 15,1-4). Sjálvur ivist eg alvorliga í, hvørvítt fólk sum ikki elskar og ærir krossarverk Christs meira enn nakað annað á jørð veruliga eru livandi limir á Christi likami, og eisini hvørt tey nakrantíð kunnu veruliga hava fingið eitt satt møti við tann krossfesta, deyða og upprisna Harra Jesus Christ, tí at so høvdu tey heilt víst ynskt at boðað tað, og teir høvdu so sanniliga viljað dvølt við hetta á páskunum sjálvum. Ístaðin ganga sokallaðar “kanónir” og trampa aftur og fram eftir platforminum og uppgeila alt liðið um “at liva á eggini”, og at “nú skal sannleikin endiliga gera okkum frí”, o.s.fr. HVAT? Eru tit enn bundin? Hví eru tit tað?
Tað høvdu tit ikki verið, um tit høvdu hugt á tann krossfesta Harra Jesus Christ, bløðandi og doyggjandi fyri okkara syndir. Tá hevði sannleikin gjørt tykkum frí einaferð fyri allar!
Nei, gev okkum trý gomul, føroysk, grátandi, piprandi fólk sum prædika tað sanna gamla krossins evangelium, og send hasar svensku, norsku og amerikonsku sokallaðu “kanónirnar” retur og spar pengarnar hjá Guðs fólki!
Gjøgnumbardi, likamliga veiki Paulus hevði nokk ikki sloppið upp á pallin hjá tykkum heldur!
Men so kemur onki fólk, mutla tey.
Tað verður eingin frelstur uttanum krossin og blóðið allíkavæl. Havna tey orði krossins, Guðs einastu kraft til frelsu, sum væl er dárskapur fyri teimum sum glatast, men Guðs kraft fyri teimum sum eru frelst (1. Cor. 1,18 (KJV)) so kanst tú dansa, hoppa, skrála og standa á høvdinum, alt í senn, tað verður EINGIN frelstur kortini. Av øllum andstygdunum í kristnini í Føroyum í dag, er henda tann, sum eg pínist allarmest av. Hetta er klárasta tekin um at fráfall er byrjað og tað sum verri er stendur fyri durunum. Vælsignan eigið tykkum komið aftur til krossin!!.
(Í ár taka teir so uppreisnina við. ”Positivt” má tað jú vera. Ein háðisligan, hálvnaknan, bløðandi, doyggjandi, neyðarsligan, tigandi mann tímir jú tað postmodernistiska, egosentriska, pengagríska, tolsemispakkið ikki at hoyra um.
Hvat hava tit ímóti Jesu Christi blóði og krossi?
Latum okkum lata Paulusar orð áminna dagsins oyrakitlandi karismatikarar:
I. Cor. 1,18 (FKJ) :
Tí at krossar-prædikanin er fyri teimum, ið glatast, dárskapur; men okkum, sum eru frelstir, er hon kraft Guðs.
1. Cor. 1:23—24 (FKJ) :
23 Men vit prædika Christ krossfestan, Jødunum snávingarsteinur, og Grikkunum fávitska;
24 Men teimum ið eru kallaðir, bæði Jødum og Grikkum, Christ – Guðs kraft, og Guðs vísdóm.
I. Cor. 2:2 (FKJ) :
Tí at eg ráddi av, ikki at vita nakað ting tykkara millum, uttan Jesus Christ, og hann krossfestan.
Gal. 3,1 (FKJ) :
O DÁRSOMU Galatarar, hvør hevur trøllbundið tykkum, at tit skuldu ikki lýða sannleikan, frammi fyri hvørs eygum Jesus Christus hevur verðið eyðsýniliga settur fram, krossfestur tykkara millum?
Ja, Paulus vildi einki vita millum Corinthmanna, uttan Jesus Christ, og hann krossfestan. Men tað gamla evangeliið er opinbart ikki nokk fyri nútíðar verðsligu, mammonsgrísku kristnu.
PROSPERITY GOSPEL? Ikki til mín, takk! Eg havi valt krossin, ikki pengar.
Beint fram, so væl sum beina kós Í Christi,
Sjúrður Højgaard.


text:
Jóannis Kristiansen 100 ár/
Í dag, mánadagin 12. februar 2018, eru tað 100 ár síðani, at listamálarin Jóannis Kristiansen varð føddur.
Í hesum sambandi hevur systirsonurin, Petur Martin Petersen í Fuglafirði, opið hús á Bøvegi 16 millum kl. 13.00 - 20.00, har áhugaði kunnu koma inn á gólvið at síggja nakrar av málningunum hjá leirvíksmálaranum og fáa eitt prát. Petur Martin og Jóannis vóru tætt knýttir, og prátaðu teir ofta saman um list, umframt at teir í felag avgreiddu nógv av praktisku viðurskiftunum, sum eisini eru partur av lívinum hjá einum listafólki. Vinarlagið vardi líka til deyða Jóannisar 3. mars í 1988. Leirvíkingar fara eisini at hátíðarhalda dagin við eini afturlítandi framsýning í Báta- og listasavninum, sum eftir ætlan letur upp týsdagin 13. februar. Sí t.d. facebook síðuna hjá savninum.
Jóannis Kristiansen var eins og fleiri onnur føroysk listafólk næmingur hjá Axel Jørgensen professara á Kunstakademinum i Keypmannahavn, ið fekk so ómetaliga stóra ávirkan á eitt heilt ættarlið av listafólkum.
Jóannis Kristiansen var fyrst útlærdur málarasveinur. Hann fekk síðani undirvísing í tekni- og máliskúlanum hjá Niels W.Rasmussen og var árini 1944 til 1948 næmingur hjá Axel Jørgensen. Ein annar næmingur hjá Jørgensen var Ingálvur av Reyni, hann sigur í filminum Svartur sannleiki, at Jørgensen var ein so mikið góður lærari, at tað var ringt hjá næmingum at koma sær víðari frá hansara næstan dogmatisku mótsetningslitlæru.
Samanborið við málningarnar hjá Ingálvi av Reyni, er Jóannis Kristiansen nógv hóligari og meira trúgvur mótvegis myndevninum. Sostatt hava myndirnar hjá Leirvíksmálaranum eitthvørt siðbundið yvir sær við denti á tað føroyska, á landslagið, bátin og bygdina, men hinvegin er Jóannis Kristiansen rættiliga stíltryggur og sín heilt egni hvat litum viðvíkur. Og sjálvt um konstrastlitir síggjast í fleiri av málningunum, so víkir hann undan skipanini við at halda uppá sítt egna slag av ljósmálaríi - tað kann vera gylt, men ofta er tað blátt sum vit síggja tað á hugfarsliga bát í bátamyndini í erva. Í nøkrum persónslýsingum frá umleið 1970 er tað eins og tekur ljósið púrasta yvir og tá verða myndirnar meira abstraktar. Málningar hjá Jóannisi Kristiansen eru í ogn hjá fleiri søvnum, t.d. Listasavni Føroya og Betri Trygging.


text:
Í morgin, tórsdagin 7. nov. verður grønt átak fyri kommunalu stovnarnar í Vágs kommunu.
Tá verður høvi hjá kommunalu stovnunum at fáa rudda út alt tað, ið teimum ikki longur tørva, og at seta hesir góðu lutir inn í Framtíðina til aðrar kommunalar stovnar at fáa sær.
Ofta standa góðir gamlir lutir bert og savna dust tí ongin brúkar teir meira, men hesir lutir kunnu tó verða sera hentir hjá øðrum at fáa hendur á, tí verður hetta átakið skipað, sigur Sirið Stenberg frá Grøna Bólkinum hjá Vágs kommunu.
Ætlanin er at lutirnar kunnu setast inn í Framtíðina gjøgnum dagin, gjarna fyrrapartin. Framtíðin er er opin til kl. 18 og í hesum tíðarskeiði kunnu aðrir kommunalir stovnar fáa sær tað, tey kunnu brúka.
Dømi um lutir kunnu vera telduútgerð, borð, stólar, hillar, leikur, amboð, búnýti o.s.fr. Lutirnar skulu vera í brúkiligum standi.
Í Grøna Bólki eru vit spent uppá hvussu hetta roynist. Um góðir lutir loypa av, fara vit at geva almenninginum høvi at fáa hesar lutir. Nærri verður lyst við hesum á heimasíðuni hjá kommununi.
Vónandi taka fólk væl móti átakinum og í grøna bólki taka vit fegin móti góðum grønum hugskotum frá fólki.
Grøni Bólkur
Í bólkinum eru 5 limir:
Sirið Stenberg
Eydis Kjærbo
Beinta Leo
Olgar Mortensen
Tórhallur Áslaksson
Tilvildarligari mynd


text:
Verða tey 17.441 húskini býtt í bólkar, um tey eru gift pør, ógift pør, støk og so felagshúski, og haraftrat um tey hava heimabúgvandi børn ella ikki, eru tveir bólkar nógv størstir. Tað eru gift pør við børnum, ið eru um 5.400, svarandi til gott 31%, og støk uttan børn, ið eru knappliga 4.500 ella 26%.
Ógift pør við børnum eru um 1.500 ella knappliga 9%, og tilsamans verða tí gift og ógift pør við heimabúgvandi børnum sostatt 40% av øllum húskjum.
Av teim 8.617 giftu pørunum eru 3.211 ella 37% uttan heimabúgvandi børn. Av teimum gott 2.000 ógiftu pørunum eru 544 ella 27% uttan heimabúgvandi børn, tvs. lutfalsliga í nógv minni mun enn hjá giftum pørum.
Í hesi myndini eru húskini skift á fýra høvuðsformar, uttan mun til um tey hava heimabúgvandi børn ella ikki. Tað eru gift pør, ógift pør, støk og so felagsbýli.
Verður hugt eftir hesum býti kring landið, er tað allastaðni so, at nógv tey flestu húskini eru gift pør, og næstflest eru tey støku. So er langt niður til ógift pør, og minst er av húskjum, ið eru felagshúski.
Men býtið í einstøku sýslunum er sera ójavnt. Her skilir Eysturoy seg burturúr øðrumegin, har giftu pøruni eru 57% og tey støku 28%, samanborið við Suðurstreym hinumegin, har giftu pørini bert eru 55% og tey støku 38%.
Á triðju myndini verður bara samanborið millum gift og ógift samlivandi pør. Fyri alt landið eru 81% av pørunum gift og 19% ógift. Hetta býtið er eisini eitt sindur ymiskt kring landið. Í Norðoyggjum eru giftu pørini 88% og tey ógiftu 12%, meðan í Suðurstreymi eru giftu pørini 77% og tey ógiftu 23%. Í Norðstreymi, Vágum og Suðuroy er býtið júst sum miðal fyri alt landið.


text:
Seinastu tíðindi
Fakfelagstíðindi
Óneyðugt við øsing um fiskidagarnar
Fiskidagarnir eiga at verða ásettir fyri í minsta lagi eitt ár, sigur Axel Hansen, FF-nevndarlimur, í hesi grein. Men krøv um rist í troli og um at flyta á aðra fiskileið, tá ov nógvur ungfiskur er í veiðuni, eiga at setast beinanvegin, heldur hann.
Fiskimálaráðharrin hevur fingið mangt høggið fyri sínar kollveltandi ætlanir um fiskivinnunýskipan, og tí er tað ringt at skilja, at hann nú nærum biður um bál og brand í sambandi við uppskotið um fiskidagar, sum hann hevur borið í Løgtingið.
At koma við einum uppskoti um at áseta fiskidagar fyri bara fýra mánaðir er púra burturvið. Serliga tá ongin kennir fortreytirnar fyri ásetingini fyri alt 2018, sum hann síðani skal gera uppskot til, og sum Løgtingið skal samtykkja fyri árslok.
Samgonguleiðararnir siga semju vera um at bíða við at fara yvir til kvotuskipan. Fyribils til 1. januar 2019. Orsøkin er, at stundir eru ikki til at umkalfatra alla vinnuna og seta eina kvotuskipan í gildi longu á nýggjárinum, tá fiskivinnunýskipanin annars skal setast í gildi.
Onki álit er á stovnsmetingunum, sum skulu verða grundarlag undir umsitingarætlanunum, tí onki álit er á Magnusi Heinasyni, sigur Axel Hansen
Lat meg beinanvegin gera púra greitt, at Føroya Fiskimannafelag grundleggjandi er ímóti at skipa botnfiskiskapin við kvotum og heldur, at vit skulu halda fast um fiskidagaskipanina eisini eftir 1. januar 2019.
Fiskimálaráðharrin vil tó nakað annað, tó at hann og myndugleikarnir undir ráði hansara skulu hava meira tíð at fyrireika skiftið til kvotur. Men hví so í allari víðu verð fara at skapa rumbul um fiskidagarnar í hesi fyrireikingartíðini? Hevur fiskimálaráðharrin kanska ov fáar trupulleikar av sjálvari fiskivinnunýskipanini at berjast við?
Sjálvandi eiga fiskidagarnar at verða ásettir fyri í minsta lagi eitt ár, sum tað altíð hevur verið gjørt eftir galdandi lóg. Og ætlar samgongan at halda fast um, at farast skal yvir til kvotur 1. januar 2019, so er skilabest nú at áseta fiskidagarnar í einum líka til tá.
Teir lógarteknisku trupulleikarnir, sum kanska eru, millum annað við tað at veiðuloyvini verða strikað, tá fiskivinnunýskipanin verður sett í gildi, skulu jú loysast kortini. Tí er tað onki argument fyri at fara at petta fiskiárið sundur í bitar.
Sum hoyringspartur hevur Fiskimannafelagið tó fingið at vita, at høvuðsorsøkin til hetta løgna útspælið hjá fiskimálaráðharranum skyldast atlitið til stovnsrøkt og umsitingarætlanir, sum skulu verða mest týðandi stýringsamboðini í fiskivinnunýskipanini.
Men tá tað nú var neyðugt at útseta kvotuskipanina, tí stundir hvørki hava verið til at fyrireika hana ella til at fáa yvirlit yvir avleiðingarnar av henni, hví so ikki eisini bíða við umsitingarætlanunum?
Ongin botnfiskastovnur er so illa fyri, at hann kollapsar av tí, at fiskidagarnar hesaferð verða ásettir eftir vanligum leisti fyri eitt ár, sum vanligt er, ella fyri hálvt annað ár.
Eitt er tó vist, at krevur kvotuskipanin drúgva fyrireikingartíð, so krevja umsitingarætlanir tað í enn størri mun.
Ongin veit enn, hvussu hesar umsitingarætlanirnar skulu gerast. Men vit hava fingið at vita, at tær skulu byggja á stovnsmetingar hjá Havstovuni, og vit vita eisini, at ongin, sum hevur sít virki á sjónum, hevur álit á hesum stovnsmetingunum.
Tað álitið er ikki til staðar, tí álitið á høvuðsamboðið hjá Havstovuni – Magnus Heinason – ikki er til staðar. Magnus Heinason kann ikki brúkast til at fáa tað taltilfarið til vega, sum stovnsmetingarnar, við tí sum hongur upp í teimum, verða grundaðar á.
Men eitt nýtt havrannsóknarskip skal smíðast nú og verður ætlandi liðugt um eini tvey-trý ár. So hví ikki bíða eftir tí og lata tað í tøttum samstarvi við vinnuna gera neyðugu kanningarnar og stovnsmetingarnar at gera umsitingarætlanirnar út frá?
Eitt nógv tættari samstarv millum Havstovuna og vinnuna var eisini eitt, sum fiskimálaráðharrin lovaði at skunda undir beinanvegin, tá vit høvdu teir fyrstu hoyringsfundirnar um fiskivinnunýskipanina fyri meira enn hálvum øðrum ári síðani. Onki er tó hent á tí økinum.
Álitið hjá fiskimonnum á føroysku fiskifrøðina er sera vánaligt. Ikki bert orsakað av Magnusi Heinasyni, men eisini tí, at alt ov lítið og vánaligt samskifti og samstarv er millum fiskifrøðingarnar og tey, sum virka á sjónum.
Eg ivist onga løtu í, at fær Havstovan betri amboð – havrannsóknarksipið – og eitt skipað samstarv og samskifti verður millum hana og tey, sum fiska, so ber eisini til at byggja álitið uppaftur.
Til dømis kundi Havstovan í samstarvi við vinnuna gjørt royndir við línu á Føroya Banka og við troli við rist á ymsum stongdum leiðum.
At gera slíkar royndir saman, har partarnir síggja, hvussu teir hvør í sínum lagi arbeiða, fer at beina burtur allan mystikkin fyri í staðin at skapa forstáilsi og álit ímillum partarnar.
Men sjálvt um fiskimálaráðharrin steðgar eitt sindur á við umsitingarætlanunum, so eru onnur átøk, sum kunnu gerast beinanvegin, og sum Fiskimannafelagið eisini hevur víst á fyrr.
Til dømis eigur kravið um rist at verða sett nú. Havi ilt við at skilja, hví tann kunngerðin ikki langt síðani er lýst, tí tað man vera minst eitt ár síðani, at fiskimálaráðharrin segði seg ætla at seta krav um rist.
Vert er tó at hava í huga í tí sambandinum, at tað bert gevur meining at krevja rist, har ungfiskur er. Á leiðum, har bara stórur fiskur er at fáa, sum til dømis á ytru leiðunum, er ongin orsøk at krevja rist, tí tá vil hon bert órógva arbeiðið umborð uttan at gera nakra nyttu.
Eisini eigur fiskimálaráðharrin beinanvegin at syrgja fyri, at mannagongdirnar verða broyttar, tá trolarar gera hál við ov nógvum ungfiski í.
Sum er hava skipini skyldu at boða frá, tá sovorðin hál verða gjørd, men ikki fyrr enn Vørn hevur lýst bráfeingis veiðibann í útvarpinum, skal fiskiskapurin steðgast.
Ofta er lagamanni at gera fleiri hál á sama stað, frá tí at fráboðan um ov nógvan ungfisk er latin Vørn, til veiðibannið er lýst.
Tí eigur krav at setast um, at skip ikki bara boða frá, men eisini beinanvegin flyta, tá prosentparturin av ungfiski í einum háli fer upp um loyvda markið. Soleiðis var tað fyrr, men av óskiljandi orsøkum er hetta broytt einaferð í tíðini.
Axel Hansen, nevndarlimur í Føroya Fiskimannafelag


text:
Norðurlendska Ráðharraráðið stuðlar við 500.000 kr.
Norðurlendska Ráðharraráðið stuðlar við 500.000 kr. verkætlanini “Sustainability Literacy Test (SULITE) in Nordic Higher Education Institutions”
Talan er um eitt árs stuðul, við møguleika fyri stuðli 6 til 12 mánaðir afturat.
Hetta er eina nýggj norðurlenskt verkætlan, sum Norðurlendska Ráðharraráðið stuðlar og sum verður stýrd av Alto universiteti í Finnlandi og har Lau Blaxekjær er samskipari vegna Fróðskaparsetur Føroya. Av játtanini eru settar av áleið 35.000 kr. til samskipan fyri tey luttakandi universitetini.
Endamálið við verkætlanini er at menna eina roynd og tínæst at at royna vitanina um burðardygd millum norðurlendskum lesandi.
Meira er at lesa í viðfestu lýsing av verkætlanini.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
07 Vestur styrkt seg enn meira
Síðani 07 Vestur yvirtók barnafótbóltin frá SÍ og SÍF, hevur ítróttarfelagið fyri vestan lagt stóran dent á at menna egnar leikarar. Eitt nú hevur 07 Vestur fulltíðarsettan høvuðsungdómsvenjara, ið leiður og skipar menningararbeiði í felagnum. Hetta sæst aftur í unga miðal aldrinum á besta liðinum, ið einans er gott 22 ár, samstundis sum U18, U16, U14 og U12 øll blandað seg í toppin í sínum árgangum í 2016.
Nú felagið hevur vunnið sær sæti í bestu deildini, verða hesir ungu leikararnir og hetta stóra ungdóms arbeiði álitið hjá 07 Vestur framyvir. Nevndin ætlar at liðið harafturat skal styrkjast við nøkrum útlendskum profilum og undangongumonnum, har liðið manglar leikarar.
Ein teirra er Ken Fagerberg, ið kom til felagið fyrr í mánaðinum, og nú er so næsti leikarin komin í hópin. Talan er hesaferð um 28 ára gamla brasilska miðvallaran Thiago Pinto Borges, ið hevur leikt út við 40 dystir í superliga´ini í Danmark við ávíkavist Esbjerg og FC Vestsjælland, umframt at leikt við Trelleborg FF í bestu svensku deildini. Til stuttleikar kann nevnast, at Thiago á ungum árum var og royndarvandi í so navnframum feløgum sum AC Milan og Valencia. Thiago verður lýstur sum ein skjótur, tekniskur og arbeiðssamur miðvallari við nógvum dynamikki.
Tað er eingin ivi, at Thiago og Ken Fagerberg er ein rættuliga stórir styrkir hjá liðnum fyri vestan, og má 07 Vestur roknast sum ein rættuligur avbjóðari at bíta seg fastan í Effo deildini.
Thiago kemur saman við unnustu síni til landið beint eftir nýttárið.
07 Vestur ynskir Thiago vælkomnan í felagið.


text:
Nýggjastu tíðindi
Norðurljós – listaligt hátíðarhald í Klaksvík
Vikuskiftið 26. – 28. januar fer spildurnýggja tiltakið Norðurljós av bakkastokki í Klaksvík. Alt vikuskiftið verður ljós varpað á list og mentan. Hæddarpunktið verður, tá Listavirðisløn Nólsoyar Páls verður handað leygarkvøldið 27. januar.
Listavirðisløn Nólsoyar Páls er virðisløn, ið verður latin einum ella fleiri persónum, sum eru virknir og hava framt dygdargóð avrik innan list í Norðoyggjum. Hanus G. Johansen, Edward Fuglø og Eyð Matras hava áður fingið virðislønina, og í ár verður virðislønin handað leygarkvøldið 27. januar í samband við Norðurljós.
Beinta Á. Gregersen samskipar Norðurljós vegna Klaksvíkar kommunu, og hon leggur dent á, at fjølbroytni og hugflog er grundarlag fyri skránni, sum í allar mátar er forkunnug og forvitnislig.
- Yvirskipað er Norðurljós eitt tiltak, har vit heiðra og dyrka listini, men list er jú so víttfevnandi, at tað næstan bara er hugflogið, sum setur mørk fyri, hvat skráin skal innihalda, sigur Beinta.
- Tað stóra hæddarpunktið er sjálvandi, tá Listavirðisløn Nólsoyar Páls verður handað leygarkvøldið. Handanin verður hesaferð skipað sum eitt spennandi kvøld í Atlantis, har vit gjøgnum undirhald og list fara at heiðra tann ella teir persónarnar, sum fær virðislønina í ár, sigur Beinta Gregersen.
Uppboðssøla, konsert og list í almenna rúminum
Norðurljós snýr seg um list og mentan í breiðasta týdningi, og fleiri av tiltøkunum á skránni eru rættiliga forvitnislig og forkunnung. Eitt nú verður uppboðssøla av málningum í Posthúskjallaranum, har nøkur av okkara allarfremstu listafólkum hava latið málningar til frama fyri nýggja mentanarhúsið í Posthúsinum. Uppboðssølan verður í Posthúskjallaranum leygardagin 27. januar, og allur vinningur av søluni fer til nýggja mentanarhúsið.
Sunnudagin 28. januar verður ein heldur øðrvísi konsert í Atlantis, har tveir høvdingar hittast á palli. Hans Andrias Jacobsen og Hallur Joensen hava á hvør sín hátt gjørt seg galdandi sum framúrskarandi tónleikarar, og á konsertini sunnudagin fara teir báðir at tulka og framføra sangir hjá hvørjum øðrum.
- Ein tann størsta styrkin við listini er, at hon kann bjóða okkum av og geva okkum nýggjar vinklar uppá ymisk viðurskifti, tí verður tað til dømis spennandi at uppliva tveir so væl kendar sangarar býta um sangir og framføra fyri hvørjum øðrum og áhoyrarunum, sigur samskiparin.
Beinta Gregersen sigur harumframt, at gjøgnum vikuna fram til Norðurljós, fer list at fylla meira í almenna rúminum enn vanligt.
- Norðurljós snýr seg stutt og greitt um at dyrka listina og geva henni pláss og virðing í býarrúminum, gerandisdegnum og samfelagnum, og tað leggja vit alla orku í at gera hesa seinastu vikuna í januar. Við at varpa ljós á fleiri ymiskar listagreinar, uppboðssølu til frama fyri mentanarhúsið og nýtslu av Posthúskjallaranum, kann Norðurljós eisini varpa ljós á týdningin av Mentanarhúsinum, sum jú í framtíðini verður ein miðdepil fyri fjølbroytta list í hjartanum av býnum, sigur Beinta Gregersen at enda.
Norðurljós verður sum nevnt í døgunum 26. – 28. januar, og nærri kunning um skránna verður tøk á heimasíðuni hjá Klaksvíkar kommunu og facebooksíðuni “Norðurljós”.
Nýtt í kommununi
Klaksvík í fokus endaði hóskvøldið við einum braki í nýumvælda Spinnarínum. Les meira »
Fitt av fólki vóru við, tá Skúlatrøð og ítróttarøkið vóru í fokus mikukvøldið. Les meira »
”Virkin eldri” er vorðið eitt afturvendandi og vælkent hugtak, og sæst tað aftur í býarmyndini, at fólkapensjónistar í Norðoyggjum… Les meira »


text:
Vit eiga at elska Harran, Gud okkara, av øllum hjarta okkara, av allari sál og øllum mátti okkara. Vit elska Gud og hann elskar okkum. Her finnur tú nøkur bíbliuvers um kærleika Guds.
Vit elska, tí at hann elskaði okkum fyrst. (1. Jóh. 4:19)
Takkið Harranum, tí at hann er góður, tí at miskunn hans varir um ævir! (Sálm. 136:1)
Men tú, Harri, er ein mildur og miskunnsamur Gud, tolinmóður og av góðsku og trúskapi ríkur! (Sálm. 86:15)
Tí at so elskaði Gud heimin, at hann gav son sín, hin einborna, til tess at ein og hvør, sum trýr á hann, ikki skal glatast, men hava ævigt lív. (Jóh. 3:16)
Tann, sum ikki elskar, kennir ikki Gud, tí at Gud er kærleiki. Í hesum varð Guds kærleiki opinberaður okkara millum, at Gud hevur sent son sín, hin einborna, í heimin, fyri at vit skulu liva við hann. Í hesum er kærleikin: Ikki at vit elskaðu Gud, men at hann elskaði okkum og sendi son sín til at vera bót fyri syndir okkara. (1. Jóh. 4:8-10)
Men í øllum hesum vinna vit meira enn sigur við honum, sum elskaði okkum. Tí at eg eri fullvísur í tí, at hvørki deyði ella lív, hvørki einglar ella harradømi, hvørki tað, sum nú er, ella tað, sum koma skal, ella kreftur, hvørki hædd ella dýpd ella nakar annar skapningur skal kunna skilja okkum frá kærleika Guds í Kristi Jesusi, harra okkara. (Róm. 8:37-39)
Men Gud, sum er ríkur í miskunn, hevur av sínum mikla kærleika, sum hann elskaði okkum við, eisini tá ið vit vóru deyðir í misgerðum okkara, gjørt okkum livandi saman við Kristi, – av náði eru tit frelstir! – og reist okkum upp saman við honum og givið okkum sæti saman við honum á himnagrundum í Kristi Jesusi, fyri at hann í komandi tíðum kundi sýna hin ómetaliga ríkdóm av náði síni við góðsku móti okkum í Kristi Jesusi. (Ef. 2:4-7)
Eg elski teir, ið elska meg; og teir, ið leita eftir mær, skulu finna meg. (Orðt. 8:17)
Eins og faðirin hevur elskað meg, soleiðis havi eg elskað tykkum. Verðið verandi í kærleika mínum. Halda tit boð míni, tá verða tit verandi í kærleika mínum, líkasum eg havi hildið boð faðirs míns og verði verandi í kærleika hansara. (Jóh. 15:9-10)
Tess vegna er tað, at eg boyggi knæ míni fyri faðirinum, sum allur faðirskapur fær navn av á himnum og á jørð, at hann av dýrdar ríkidømi sínum má geva tykkum veldigliga at styrkjast við anda sínum í hini innaru menniskju tykkara, at Kristus má búgva við trúnni í hjørtum tykkara, so at tit, rótfestir og grundfestir í kærleika, mega verða førir fyri at fata saman við øllum hinum heilagu, hvat ið er breiddin og longdin og dýpdin og hæddin, og at kenna kærleika Krists, sum ber av øllum kunnleika, fyri at tit mega fyllast til alla fylling Guds. (Ef. 3:14-19)
Les eisini:
10 bíbliuvers um børn og foreldur
10 bíbliuvers um ikki at óttast
Troystarík bíbliuvers til tann niðurboygda
______________________________________________________________________________________________________________________________________________
Lagt út hevur Ásbjørn Jacobsen


text:
Navn: Heini Winther Johnsen, 25 ár.
Búðstaður í Føroyum: Partvíst Keypmannahavn og partvíst Hoyvík/Tórshavn.
Útbúgvingarstovnur: Københavns Universitet
Árgangur: 2010
Hvat dámar tær væl við útbúgvingini á tínum útbúgvingarstaði?
Mær dámar øgiliga væl, at útbúgvingin sum heild er øgiliga teoretisk og empirisk. Tað, sum eg serliga eri glaður fyri, er, at vit ikki bara læra tað tilfarið, sum verður givið til okkum gjøgnum útbúgvingina, men at vit eisini læra at sjálvi finna granksingartekstir og meta um, hvat er gott og minni gott. Við øðrum orðum: vit læra at læra. Útbúgvingin leggur eisini stóran dent á vísindaligu metoduna, vísindaástøði og hagfrøði, sum eg sjálvur haldi eru alneyðug tól at hava við sær í mun til at menna seg akademiskt.
Yndisgrein í sálarfrøðini (teoretikari ella rættningur)?
Neuro- og kognitiv psykologi/kognitiv neurovísindi
Hevur tú ella hevur tú havt nakað lestrarstarv?
Ja, eg havi m.a. arbeitt á UCN (Unit for Cognitive Neuroscience), CfH (Center for Hjerneskade), CVC (Center for Visual Cognition), sum øll eru partur av Københavns Universitet. Síðani havi eg verið í granskingarstarvsvenjing á CNC (Oxford Cognitive Neuropsychology Centre) á Oxford Universitet.
Hvat ætlar tú at brúka útbúgvingina til, og hvat er títt dreymastarv?
Mítt dreymastarv er at arbeiða sum granskari, og hetta er eisini tað, eg vil brúka mína útbúgving til. Eg havi stutt síðani fingið eitt PhD-stipendium og byrji tískil sum Ph.d.-lesandi í Septembur 2016 á UCN.
Áhugamál/frítíðarítriv?
Í frítðini dámar mær væl at lesa skaldskap, spæla tónleik, renna, spæla telduspøl og síggja vinfólk.
Ætlar tú tær aftur til Føroya?
Eg ivist. Tað er nokk treytað av, hvørjir mínir møguleikar sum granskari innanfyri tað neuropsykologiska økið í Føroyum eru. Eg má viðganga, at eg ikki havi hugsað serliga nógv um, hvar eg ætli mær at búgva í framtíðini. Mín framtíðar búðstaður er ikki líka avgerandi fyri meg sum mítt framtíðar arbeiði. Tíðin má vísa, hvat tað verður.
Hevur tú onkra stuttliga søgu um, hvat fólk siga, tá ið tey hoyra, at tú lesur sálarfrøði?
Eg havi bert einaferð uppliva ta klassisku reaktiónina, har tveir amerikanarar komu yvir til mín og ein annan sálarfrøðilesandi og spurdu, hvat vit studeraðu. Aftaná svarið hjá okkum søgdu tey sjálvandi: ”Oh my god, I bet you guys are psychoanalyzing us right now!”. Til famljuføðingardagar havi eg eisini fleiri ferðir upplivað, at onkur sigur: ”Nei, nú má eg altso tiga, her situr ein sálarfrøðilesandi her – ha ha.” Tá situr man sjálvandi eftir við einum følskum smíli og hugsar “Jaa-neeeeii…”.


text:
Danir endaðu sum kunnugt í teirri støðu í gjár, at væl færri svimjarar enn ætlað høvdu klárað kravtíðirnar til EM í Budapest. Trupulleikin var at meta um hvussu nógv verri tíðirnar fóru at vera, nú ‘superdraktirnar’ eru burtur, og tað endaði eisini við at einans 5 kvinnur og 2 menn høvdu kvalifiserað seg, í mun til tey 15 sum ætlaðu á liðið. Nú hava tey so tikið eyka svimjarar út, so at liðið tilsamans telur 20 svimjarar, og harav 9 hava fingið serligar treytir at klára eyka kravtíðir í framtíðini, og/ella at geva upp venjingardagbøkur og annað. Lesið her á svoem.dk
Á sjálvum DM vóru tað tær fimm Lotte Friis, Jeanette Ottesen, Rikke Møller Pedersen, Amalie Emma Thomsen og Pernille Larsen sum kláraðu kravtíð til EM, umframt bringusvimjarin Chris Christensen. Og hartil kláraði Mathias Gydesen at svimja undir kravtíðina í 100 firvald, á stevnu í USA, sum hann forrestin vann frammanfyri Cesar Cielo Filho og øðrum.
Afturat teimum eru 4 svimjarar subjektivt úttiknir, uttan eyka krøv, og vegna fylgjandi umstøður:
- Mads Glæsner: “pga. sygdom i kvalifikationsperioden. VM finalist, og forventelig medaljekandidat ved EM”
- Jakob Andkjær: “med basis i VM 4. plads og forventelig medaljekandidat ved EM”
- Louise Jansen: “tæt på kravtid som er udregnet på usikkert udregningsgrundlag pga. nye svømmedragtregler”
- Daniel Skaaning: “tid opnået 200 m fri er mellem krav til YOG og EM, i henhold til kvalifikationsregler for juniorer og tid i 200 m IM er tæt på EM-krav”
Og hartil eru so 9 svimjarar afturat subjektivt úttiknir, sum tó fyrst skulu uppfylla ymiskar treytir. Viktor Bromer og Morten Klarskov skulu klára nýggjar kravtíðir á EJM í summar, sum verða avtalaðar í viku 16, meðan Nikolaj Kirketerp, Anders Lie, Jon Rud, Frederik Siem Pedersen, Julie Leth Espesen, Kathrine Holm Sørensen og Micha Østergaard eru úttikin, upp á tað at tey millum annað senda inn venjingardagbók hvørja viku, møta til allar fyrireikingar og test áðrenn EM, klára nakrar eitt sindur verri kravtíðir enn nú á Mare Nostrum í Barcelona og eini aðrari stevnu … og klára EM kravtíðina á stevnu í Slovenia, síðst í juli mánaða. Tey skulu gjalda 35% av útreiðslunum sjálvi, av fyrireikingunum fram til kappingina í juli, men sleppa undan at gjalda um tey klára kravtíðirnar tá í Slovenia.
Skrivið við úttøku og treytum sæst her á svoem.dk. Tíðindi um úttøkuna eru her, eisini á svoem.dk, umframt til dømis her á swimnews.dk.
Annars verður endurtikið millum annað í danska partinum av www.simma.nu, at talan altso er um eingangstilfeldi, at so nógvir svimjarar verða úttiknir uttan at hava klárað kravtíðirnar. Fremsta orsøk til hetta er skiftið frá nýggjum til spakuligari kappingardraktum, og landsliðsvenjarin ávarar tí eisini: “Der vil fremadrettet ikke blive udtaget tilnærmelsesvis det samme antal svømmere uden at have svømmet sig under en opsat en kravtid. Vi skal hurtigst muligt tilbage til svømningens normale tilstand”


text:
Hvat er grunddáta?
Grunddáta eru grundleggjandi upplýsingar, ið verða brúktar av flest øllum almennum myndugleikum, borgarum og virkjum. Hesi fevna í fyrstu atløgu um upplýsingar um persónar, virki, fasta ogn, bilar, bátar, adressur, topografisk kort, myndakort, matrikulkort og lendisskipanir.
Grunddáta er virðismikið tilfeingi hjá øllum samfelagnum. Landið og kommunurnar brúka hesi til at røkja sínar fyrisitingarligu uppgávur, til dømis í sambandi við skatting, veitingar til borgarar, byggimál, tilbúgving og so framvegis. Vinnulívið brúkar til dømis grunddáta í samskifti við tað almenna, skrásetingar av viðskiftafólki og til menning og skapan av nýggjum arbeiðsplássum, til dømis innan KT-vinnuna. Við hvørt stendur tað eisini um lív, um grunddáta eru skeiv ella ikki dagførd, til dømis í samband við tilbúgving, tá ein persónur fær medisin útflýggja og tá vandi er fyri at háspenningskáplar verða grivnir av.
Á hvørjum ári brúka vinnan og tað almenna tíð og pening til at umsita grunddáta. Sum er, er atgongdin til føroysk grunddáta heldur tvørlig og í ávísum førum eisini kostnaðarmikil. Tí kemur tað meira enn so fyri, at vinna og myndugleikar velja sjálvi at skráseta hesi grunddáta. Slíkar ferfaldar skrásetingar elva ofta til feilir, tí vandi er fyri, at onkur skrá ikki verður dagførd og tí inniheldur gomul dáta. Meginreglan er, at tann stovnurin, sum viðger ein ávísan grunddátalut, til dømis ein persón, altíð hevur teir rættastu og best dagførdu upplýsingar um henda lut. Hetta verður ofta dagført í tí lokalu skránni, men tað verður ikki sent víðari til felagsskránna. Tí uppliva flest allir stovnar, at teirra egna dáta er rættast.
Tað hevur verið ført fram, at grunddáta eru sera virðismikil í samband við menning av nýggjum vinnumøguleikum. Verður atgongdin til hesi dáta gjørd frí og ókeypis, kunnu serliga KT-fyritøkur brúka hesa vitan til at menna nýggjar vørur og tænastur, ið aftur kunnu elva til menning og nýggj arbeiðspláss. Tað er tó sera torført at máta hesa menning, og tí er tað óvist, í hvønn mun hetta ger seg galdandi.
Ein samskipan av føroyskum grunddáta skapar tó góðar fortreytir fyri einum øktum talgildum samskifti millum borgaran, vinnulívið og almennar myndugleikar. Í Estlandi hava tey mett, at smidligari samskifti hevur spart 2% av bruttotjóðarúrtøkuni, tí óneyðuga arbeiðið av dupultskrásetingum er minkað. Sostatt er samskipan av grunddáta ein fortreyt fyri øktari talgilding av samfelagnum og eisini ein týdningarmikil fyritreyt fyri ætlaninar um at skipa ein talgildan samleika í Føroyum.
Hvat skal skrásetast?
Grunddáta skal innihalda eitt minstamál av upplýsingum. Stutt sagt skulu bert upplýsingar, sum eru felags fyri allar partar, eyðmerkjast sum grunddáta. Hevur ein stovnur serlig dáta, so eiga hesi verða knýtt at grunddáta í einari lokalari skrá hjá hesum stovninum.


text:
Vága kommuna 92 mió kr í inntøkum næsta ár.
Tað sæst í fíggjarætlanini fyri 2019, sum liggur á heimasíðuni hjá kommununi.
Raksturin er mettur at kosta 80 mió kr og løgur eru mettar til 12 mió kr í 2019.
Inniverandi ár er ikki gjørt upp enn, men í 2017 vóru inntøkurnar sambært ársroknskapinum tilsamans smáar 99 mió kr og yvirskotið hjá kommununi góðar 26 mió kr.
Fíggjarnevndin skal fyri 1. oktober leggja fram uppskot til fíggjarætlan, sum skal vera endaliga samtykt í seinasta lagi 1. desember.
Um tú veitst okkurt, sum VP ikki veit - skriva so til vp@vp.fo


text:
Tróndur Arge 12.08.2018 (21:11)
Liverpool og City eisini við sigrum
Nú eru allir tíggju dystirnir í 1. umfari í Premier League spældir. Í dag vunnu bæði Liverpool og Manchester City rímiliga greiðar sigrar, meðan Arsenal er einasta av topp seks feløgunum frá farna kappingarári, sum liggur eftir á.
Les eisini: Paul Pogba í fyrstu royndini
Liverpool vann heili 4-0 á West Ham, sum ikki hevði nógv at bjóða uppá á Anfield. Toppskjúttin og ársins spælari Premier League farna kappingarár, Mo Salah, brúkti bara 19 minuttir til at fáa hol á. Næstur honum kom Sadio Mané, sum skoraði tvey tey næstu, áðrenn Daniel Sturridge staðfesti sigur. Hann hevði bara verið vøllinum í fá sekund, áðrenn hann skoraði.
Fyrsti stórdysturin í hesum kappingarárinum var á Emirats leikvøllinum í London, har Arsenal spældi sín fyrsta dyst uttan Arsené Wengar í 22 ár. Á hinari hálvu stóð meistaraliðið úr Manchester City, sum vann 2-0. Raheem Sterling og Bernardo Silva skoraðu málini.
Premier League:
Manchester United 2 - 1 Leicester City
Newcastle United 1 - 2 Tottenham Hotspur
AFC Bournemouth 2 - 0 Cardiff City
Fulham 0 - 2 Crystal Palace
Huddersfield Town 0 - 3 Chelsea
Watford 2 - 0 Brighton & Hove Albion
Wolverhampton Wanderers 2 - 2 Everton
Í morgin:
Liverpool - West Ham United 4-0
Southampton – Burnley 0-0
Arsenal - Manchester City 0-2
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Stórtap móti Skála
TB | 25/05/13
1. deild: TB 0-8 Skála
Skálamenn vóru komnir á vitjan við Stórá, og talan gjørdist um málríkan dyst við heili 8 málum! Tíverri fyri TB, vóru tað skálamenn, ið fingu øll málini.
Liðið, ið byrjaði hendan dagin fyri TB: Predrag Markovic var sum vant í málinum. Magnar Vang á høgrabakki og Pætur Holm á vinstrabakki, meðan miðverjan var manna av Kim Roest og Jón Tórður Holm. Mitt á miðjuna byrjaðu Einar Petersen, Mikal Jespersen og Carl Bech og á hvør sínum vongi vóru Hanus Mortensen og Mikkjal Nielsen. Fremstur á toppinum var Benjamin Petersen.
Á bonkinum vóru: Heini Mortensen, Hjalti Vestergaard, Signar Olsen og Rógvi Kárason.
Fyrri dysturin liðini ímillum, ið var leiktur í kavanum á Skála, endaði 4-2 til Skála, so TB høvdu nakað at hevna. TB fingu tó eiheldur stig hendan dystin ímóti Skála, tí skálamennirnir vóru omaná frá fyrsta bríksl.
Tá bert 5 min vóru farnir, fingu skálamenn hol á. Innlegg kemur úr høgru, og við aftastu stong stendur ein skálamaður púra leysur og skallar bóltin í netið til 1-0. Fáar minuttir aftaná var aftur galið. Miðverjan hjá TB vinnur ikki luftbóltin, og so sleppur ein skálamaður leysur, dregur framvið Predrag, ið kom út ímóti, og setir bóltin í málið til 2-0. Hettar við at ikki vinna luftbóltarnir, skuldi vísa sær at vera ein stórur trupulleiki gjøgnum allan dystin hjá TB.
Miðskeðis í fyrra hálvleiki kemur Skála framm um 3-0, tá Kim Roest óheppin, setir bóltin í egið mál, í einari roynd at bjarga einari skotroynd hjá Skálamonnum. Beint áðrenn hálvleik verður støðan 4-0 tá eitt innlegg úr høgru, snýtir Predrag og ferðast beinleiðis í málið.
Vandamiklastu støðurnar, ið TB høvdu í fyrra hálvleik, var eitt horna, ið Mikkjal fekk skot á og eitt skot frá Einari, ið málmaðurin hjá Skála bjargaði, eftir eitt sindur av trunkaspælið í brotsteiginum.
Afturút 4-0, gjørdi venjarin nakrar broytingar í hálvleikinum. Heini kom inn fyri Einar á miðvøllinum og Hjalti avloysti Mikkjal á vonginum. Mikkjal hevði tíðliga í dystinum fingið gult kort, og var sostatt í vanda fyri at fáa reytt kort eisini.
Tó so at tað gekk eitt sindur betri hjá TB, frá byrjan í seinna hálvleiki, so var tað Skála, ið sat á dystin. Teir vóru allatíðina vandamiklir, og ein bíðaði bert eftir til næsta Skála-málið kom. Miðskeðis í seinna hálvleiki skrædnaði so av álvara. Skála skora ikki minni enn 3 ferðir uppá góðar 4-5 minuttir, og so var støðan 7-0. 8-0 bleiv tað so eisini til beint áðrenn dystarlok, tá ein skálamaður, sum ikki einaferð var hægstur til eitt hornaspark, og kundi skalla hann í málið.
Størsta málmøguleikan hjá TB í dystin fekk Signar, ið var komin inn fyri Carl. Heini legði eitt gott fríspark inn í brotsteigin hjá Skála, Hjalti var leysur og spælur hann tvørturum til Signar, ið var púra leysur, men ólukkutíð rakar hann ikki bóltin.
TB liðið hevði ógvuliga lítið at bjóða uppá hendan dystin, og Skála var klárt betra liðið. Ivasamt er um tvøramenn vunnu ein tann einasta luftbólt við skálamonnum inni í egnum brotsteigi. Tá TB høvdu bóltin, var sjálvdan at teir megnaðu at fáa nakað samanhangandi spæl, og sum oftast endaði tað við langir høgir bóltar framm, ið tað als ikki spurdist nakað skilagott burturúr.
Tíverri var talan um ein kollektivan offday hjá 1. deildarliðnum. Liðið hevur fyrr víst at teir eru førir fyri at spæla upp ímóti teimum bestu liðunum í deildini, og mugu nú reisa seg aftur komandi vikuskiftið, tá leiðin gongur til Streymnesar at spæla ímóti EB/Streym.
A.S.


text:
Dia Midjord skal standa á odda fyri A-landsliðnum hjá kvinnum, saman við Sophus Dal Christiansen. Avtalan millum HSF og venjararnar er galdandi fram til árslok 2018.
Dia tekur við eftir Scott Harrigton, ið segði seg úr sessinum sum høvuðsvenjari í september, tí hann tók av tilboði sum landsliðsvenjari hjá kinesiska kvinnulandsliðnum. Sophus Dal Christiansen hevur verið virkandi hjálparvenjari síðan tíðliga í heyst.
A-landsliðið hjá kvinnum skal spæla tveir EM-undakappingardystir í mars og aftur tveir í mai, næsta ár.
Landsliðsvenjararnir fara í næstum at kunngera eina virkisætlan.


text:
DFDS fyrireikar seg til langar bíðirøðir í Dover
Sambært nýggjari frágreiðing verður havnin í Dover hart rakt av Brexit.
Verður Brexit veruleiki, tað vænta tey flestu, so verður havnin í Dover hart rakt. Í einari nýggjari frágreiðingd sæst, at vandin fyri ruðuleika á tolløkinum er stórur.
Verður ruðuleiki á tolløkinum, ja, so merkir tað langar bíðirøðir heilt upp í 20 kilometrar á motorvegnum, og tað fer at ávirka millum annað siglingina hjá DFDS, so løgið tað ljóðar.
DFDS siglir nevniliga lastbilar til Dover. Nú fyrireikar reiðaríið seg til tað ringasta, men vónar at skilvísið fer at sigra.
Kelda: ShippingWatch


text:
Góðu tingfólk. Problemið við verandi oljuskattalóg er frádráttarmodellið. Tað er rullandi og eksponentielt vaksandi, so landskassin fær ongantíð eina krónu í serskatti. Sum Noreg og Danmark hava lært uppá tann dýra mátan.
Føroyska oljuvinnan fungerar við akkurát somu konstruktiónum sum svansið í Anitu, sum sjónvarpið vísti. Tølini eru bara størri, og upphæddirnar sum Føroya fólk verður snýtt fyri nógv størri.
Eingin føroyskur grannskoðari ella løgfrøðingur hevur sagt frá. Teir hjálpa heldur sínum kundum. Almennu Føroyar eiga ella brúka ikki fólk, sum kunnu rudda upp í hesum.
Mest sannlíkt verða oljuinntøkur ein vanlukka fyri føroyska samfelagið. Besti prediktor uppá hvussu oljutilfeingið verður umsitið er at hyggja eftir, hvussu fiskatilfeingið verður umsitið. Skaðiligi fiskivinnupolitikkurin megnar ikki totalt at oyðileggja samfelagið, tí vinnan er ikki nóg stór til tað, men ger stóran skaða, darvar vøkstri í búskapi og fólkatali og undirgravar fólkaræðið og mannarættindi.
Og samstundis, er ov lítil áhugi fyri oljuleiting í føroyskum øki. So nei, Johan, Føroyar hava ikki góðar lógarkarmar um oljuvinnu, sum tú vil vera við.


text:
Tuesday, February 17, 2015
Propagandakríggj: Makrelur, makt og mentan
Dokumentarfilmurin hjá Jan Lamhauge á Kringvarpinum um fiskivinnuna bendir greitt á at tann almenni public service miðilin er av álvara farin í kríggj ímóti høvuðsvinnuni, har hendan yvirhøvur verður framstillað sum ein kriminellur felagsskapur ið livir av samfelagsskaðiligum virksemi. Mong eru skelkað av tí infantila konspiratións tónanum í hesum ópassandi dramatiseraða dokumentari í trimum pørtum; samstundis kunnu enn fleiri hugsast at kritikleyst hava kíkað boðskapin í seg fyri síðan at øsa seg upp móti teimum óvirðiliga demoniseraðu og karaktermyrdu fiskireiðarunum og nøkrum politikarum. Uppskriftin er sára einføld: slá fast at fólk eru blivin snýtt fyri pengar og fyrigykla teimum at tey fáa nógv meira burturúr um viðurskiftini verða broytt soleiðis sum KvF og tess panel av “serfrøðingum” mæla til.
Soleiðis verður fiskivinnan lýst sum ein mafia og, enn verri, ein búskaparlig vanlukka, sum ferð eftir ferð má fáast á rættkjøl við hjálp av einum frelsandi liði av — gita — embætisfólki. KvF roynir at billa okkum inn at tann vinnan sum skapar størstu búskaparligu virðir fyri samfelagið er kelda til veldig tap og má tískil umbroytast undir kønari hond av einum beturvitandi embætisverki. What can possibly go wrong?
Tá alt tað er sagt, so eiga KvF og teirra fólk kortini rós uppiborið fyri tær sterku síðurnar av sendirøðini. Eitt nú varð trupulleikin við útlendskum de facto ræðisrætti í vinnuni rímiliga breitt og detaljerað lýstur í triðju sending, “Dulda sølan av fólksins ogn.” Í hesum høpi kom Lamhauge væl frá fleiri spískum og relevantum spurningum hann setti, eisini tá umsitingin av lógini varð sett í kritiskt ljós.
Greiningar vóru eisini sum skuldu vísa at ræðisrætturin í fleiri førum hevur verið ella er á útlendskum hondum. Onkrar av niðurstøðunum kendust sannførandi og, sum sendingin vísti, er ásetingin um fullan ræðisrætt á føroyskum hondum helst brotin meir enn eina ferð. Soðið smakkaði tó tunt í øðrum førum og stemningurin av heksajakt bøtti ikki upp á tað — vit skulu jú minnast til at lógin loyvir, uttan iva av góðum grundum, at útlendingar kunnu eiga upp til ein triðing av partapeninginum í føroyskum fiskireiðaríum. Tað at útlendsk feløg veita fígging nýtist heldur ikki at merkja at nakað óregluligt fer fram — fæst nøktandi fígging yvirhøvur í Føroyum til tílíkt virksemi?
Her skal so KvF hava heiður fyri at hava sett spurningin á breddan; men hvar vóru tey umsitingarliga kønu? Har manglaði fíggjar-, skatta- og lógarteknisk serfrøði sum kundi greitt frá hvussu teir umsitingarligu trupulleikarnir hanga saman. Tað hevði givið sendingini eina heilt aðra tyngd.
Spell at skula siga hetta men sum heild var talan um ein sera litaðan film har tann parturin sum alla tíðina var í skotlinjuni ongantíð fekk veruliga umboðan. Tað dramadokumentariska formatið var ópassandi — talan er um ov mong óavklárað viðurskifti — og tess meira so av tí at talan er um public service sjónvarp. Tað nógva av innihaldinum fór eisini upp í royk uttan stórvegis háva tá Jacob Vestergaard fiskimálaráðharri slapp fram at mikrofonini í kjaksending við Jón Brian Hvidtfeldt beint eftir tíðindini í Dag & Viku tann 17. februar (uml. 25 min. fram).
Fyrsta sending — um “Landsstýrisútnevndir milliardingar” — royndi at gera tað misteinkiligt at eitt heilføroyskt reiðarí hevur vunnið hampiligt av peningini úr makrelævintýrinum. Hetta rímaði illa við innihaldið í triðju sending; men kanska var meiningin at skjóta alt í senk?
Undir heitinum “Oyðandi gávubúðin” royndi onnur sending at siga frá aktuellum avbjóðingum í heimaflotanum, og hetta er eitt væl valt evni; men tíverri misti framløgan nógv av at flestu trupulleikar tóktust lýstir úr embætismanna eygum. Sum tá frásøgumaðurin, tann annars dugnaligi Hvidtfeldt, lesur: “Støðan hjá botnfiskastovnunum, sum hava verið lívsgrundarlagið hjá føroysku tjóðini í fleiri ættarlið, er søguliga ring.” Her er manipulatoriskt dentur lagdur á stovnarnar, og ikki fólkið sum ger tað møguligt at fáa nakað burtur úr teimum. Hetta er ein gjøgnumgangandi slagsíða í øllum trimum pørtunum; fólkið og tess dugnaskapur verður tikið fyri givið og reducerað niður til okkurt sum ikki hevur nóg stóran týdning at offra senditíð uppá, samstundis sum síggjarin mestsum verður leiddur til at hugsa bandittar, býttlingar og tað sum verri er.
Ymiskt verður t.d. sagt um 1980ini, og sum vera man er sumt av tí satt; men temaið sum verður trummað út tykist snúgva seg um at fiskivinnan sjálv var høvuðsorsøk til búskaparkreppuna í 1990unum, og at eingin bati var at hóma fyrr enn danskir embætismenn og teirra javnlíkar á klettunum komu og settu tingini upp á pláss. Og við restini av sendingini surrandi um nútíðina: hvør skal siga, “tað veit den, nú er aftur brúk fyri teimum!”
Men ikki eitt orð um at tann almenna umsitingin í Føroyum mundi vera bólgnað upp út um alt rímiligt mark og at hetta og aðrir systemfeilir mundu gera seg galdandi tá eins og nú.
Ikki meining sum so
Greitt er at vinnan og politikararnir tá samanum kom ikki gjørdu blint eftir boðum frá yvirsitarunum í 1990unum um at mestsum steðga allari toskaveiði, og eisini er greitt at samfelagið kom sera skjótt fyri seg aftur — tað skuldi nevniliga vísa seg at væl var av stórum og góðum toski á landgrunninum uttan mun til tær svartskygdu stovnsmetingar sum høvdu lagt upp til veiðibann. Hetta kom illa fram í sendingini, og ístaðin varð alt spunnið til at tá fiskurin kom so skjótt aftur so mundi tað vera eitt dømi um hvussu gott tað var fyri fiskastovnarnar at veiðitrýstið minkaði so nógv beint áðrenn.
Tað er ikki óhugsandi at fiskastovnar høvdu gott av lægri veiðitrýsti tá; men tað sum hevur nógv størri týdning í samanhanginum, og tað sum KvF ikki fær fram, er at um vit høvdu gjørt sum mælt varð til og einki fiskað tey næstu árini undir tí skipan sum varð innførd í 1994, so hevði hvørki vinnan ella samfelagið sloppið at uppliva uppgangin í botnfiskavinnuni sum kom tá beint aftaná — vinnan hevði kanska verið vekk og enn fleiri fólk høvdu verið farin av landinum, langt áðrenn nakað lið av almennum frøðingum hevði verið komið fram til nakra niðurstøðu um at nú vóru fiskastovnarnir kortini ikki so illa fyri sum hildið var fyri stuttari tíð síðani.
Fyri teir teoretikarar ið KvF upp í saman brúkar sum myndugleikar í spurningum um búskap og vinnupolitikk, tykist tann ímynding galdandi at “tað er ikki so farligt” um ein vinna hvørvur — hendir tað so kemur bara onkur onnur vinna ístaðin. Hetta samsvarar helst við lærubøkur ið taka støði í amerikanskum makrobúskaparligum viðurskiftum, men í mun til kargar føroyskar realitetir er tílík trivialisering av lívsgrundarlagnum hjá føroyingum beinleiðis vandamikil. Ofta verður tann framleiðandi høvuðsvinnan hálvgun samanborin við lokalan detailhandil og gjørd púra vektleys, har alt sum eitur uppbygd servitan er tagt burtur og gjørt til einkis.
Nevnt verður í sendingini at føroyingar ídag fiska hálva million tons, men ístaðin fyri at undirstrika at okkara fiskivinna og okkara fiskimenn harvið eru í heims elituni, verður tað vent til tað almenna eigur passivt eitt virði upp á 500.000 tons. Hetta virðið av “ogn Føroya fólks” verður so undirstrikað enn meira við at samanbera við norska Oljugrunnin, sum er púra misvísandi í samanhanginum — tað passar vissuliga í mun til fólkatalið í Føroyum og Noreg, um tað er tað sum er evnið, men evnið er ístaðin áhugin hjá útlendingum at eiga í føroyskum fiskirættindum, og fyri útlendingar gevur eitt lutfall millum norskt og føroyskt tjóðarríkidømi í mun til fólkatalið ikki meining í samanhanginum.
Ikki uttan víðari
Tað at føroyskir fiskimenn eru høgt virdir og nógv eftirspurdir í grannalondum tykist heldur ikki hava nakran áhuga. Kann tað vera tí at ein kjarnuboðskapur í propaganduni snýr seg um at gera fiskimanna arbeiði, vitan, stríðsvilja og yrkisstoltleika til einkis? Er tað tí at frásøgnin skal rammast inn í at fiskivinnan og øll virðir hon skapar er bara ein stór gáva frá tí almenna? Liggja politisk og/ella búskaparlig áhugamál í at skapa ein tíðindaveruleika sum lærir at virðisskapanin liggur í passivum ræðisrætti yvir náttúrutilfeingi, og ikki í vinnuligum virksemi?
Also gott sjófólk, røtt handfaring av fiski, skynsamar avgerðir, ábyrgdarfullur rakstur, royndir gjøgnum fleiri ættarlið og snøgt alt annað av øllum tí sum er avgerandi fyri um ein fiskivinna stendur seg ella ikki — alt tað er púra uttan týdning í hesari skermverð hjá KvF og teirra útvalda skara av frøðingum, sum forrestin allir tykjast draga somu línu av onkrari orsøk. Vit fáa also at vita at tað einasta sum hevur týdning her er tílíkt sum bureaukratarnir kunnu gera okkurt við — veiðirættindi, regulering og, serliga, hvussu berast kann soleiðis í bandi at tað almenna kann fáa mest møguligt úr vinnuni í fyrsta liði, áðrenn vinnan er sloppin at vinna pening, gera íløgur og hvørt av sínum.
So stór er ivrin eftir at mjólka hart at menn tykjast púra at gloyma tað sum skuldi verið eitt stórt endamál í hesum, nevniliga at fáa sum mest burturúr til samfelagið. Teir tykjast gloyma at um teir høvdu sogið hundraðtals milliónir fyri ikki at tala um enn meira til tað almenna við kassa eitt, so hevði tað kanska bert verið løtuvinningur og sjálvmál — ringvirknaðurin av vinnuni hevði verðið so skerdur at minni hevði í síðsta enda komið inn í skattum og avgjøldum. Hevði Varðin Pelagic funnist ídag, ella Pelagos, um tilfeingisgjaldið var sum KvF panelið vil? Og hvussu nógv hevði verið eftir av pengum til innkeyp av vørum og tænastum vegna skip og virkir?
Her er argumentið hjá panelinum at longu sum er rinda reiðaríini so nógv fyri rættindi at tey kundu tað sama goldið somu pengar til tað almenna. Hetta ljóðar deiliga einfalt, men aftur her gloyma fólk hvat sum liggur aftanfyri, nevniliga at rættindini eru fingin til vega í einari tilgongd sum kann hava tikið mong ár — álit, samstarv og ábyrgd eru ofta lyklaorð, og prísurin var ikki so høgur at tað førdi til ov stóran váða. Ilt er at síggja hvussu ein uppboðssøla kann annað enn arbeiða burturav fyri seljaran og vil tískil maximera kostnaðin fyri at virka í vinnuni; men hvussu gott er tað fyri vinnuna, og hvat fær samfelagið burturúr um vinnan verður pínd niður?
Mong munu taka undir við KvF í at rættindi at troyta “ogn Føroya fólks” eiga ikki at kunna handlast frítt uttan víðari — antin eiga rættindini at verða inndrigin í sambandi við sølu og latin nýggjum aktørum, ella eigur ein størri partur av upphæddini sum handlað verður fyri at falla til landið ella kanska heldur til ein serligan grunn fyri menning av vinnuni. Uttan iva krevst eisini nakað av flexibiliteti her fyri at kunna hava eina dynamiska fiskivinnu. Hetta er so eisini ein vinnupolitiskur spurningur, men man tað ikki bera til at fáa eina breiða semju um hetta bæði innan og uttan fyri vinnuna og tvørtur um partapolitisk mørk?
Helvtin av tí samlaða
Samfelagstýdningurin av fiskivinnuni.” Har stendur m.a. at miðal brutto faktor inntøkan (BFI) av fiskivinnuni, sum stutt kann lýsast sum BTÚ uttan MVG, hevur ligið um 1,6 milliard krónur um árið, men hevur sveiggjað niður um 1,4 og upp um 2,1 mia. kr.
Týdningurin av fiskivinnuni fyri samlaða føroyska búskapin verður í frágreiðingini mettur út frá: 1) beinleiðis virksemi í fiskivinnuni; 2) støddini á avleiddum vinnum sum stava frá eftirspurninginum frá fiskivinnuni; 3) almennum virksemi fíggjað av peningi frá fiskivinnuni; og 4) støddini á tí avleidda virkseminum sum stavar frá almennum virksemi fíggjað av fiskivinnuni. Í 2012 var beinleiðis virksemið í fiskivinnuni 1,9 mia. kr.; hartil kemur støddin á avleiddum virksemi upp á 1,35 mia. kr., støddin á almennum virksemi fíggjað av fiskivinnuni upp á 1 mia. kr., og støddin á avleiddum virksemi frá fiskivinnu-fíggjaðum almennum virksemi upp á 0,9 mia. kr.
Tilsamans umfataði hetta 5,1 mia. kr. í 2012, av einum totalum búskapi upp á 11,95 mia. kr. Við øðrum orðum var fiskivinnan hetta árið grundarlag undir 43 prosentum av tí føroyska búskapinum; síggja vit burtur frá blokkstuðli úr Danmark upp á um 0,85 mia. kr., so var parturin munandi størri.
Báðu megin borðið
Við at kaga ígjøgnum frágreiðingina hjá Laksáfoss verður lesarin mintur á tað sera stóra búskaparliga virksemið sum fiskivinnan skapar í Føroyum bæði beinleiðis og óbeinleiðis. Tað er eingin loyna at ein ørgynna av tænastuvirksemi kemur í gongd hvørja ferð eitt fiskiskip leggur at bryggju, fyri uttan alt tað sum hendir við veiðini sum verður landað, viðgjørd og avskipað. Men við at venda tað blinda eygað til slík viðurskifti og ístaðin hefta seg við “marknaðarvirðið” á veiðirættindum avmyndar KvF og tess úrvalslið eitt skeivt roknistykki har milliarda virðir verða kutað burtur úr líkningini.
Í sendirøðini varð tosað um korruptión, sum tann politiski myndugleikin og vinnan blivu ákærd fyri, tó heldur ofta í leysum endum og hálvkvøddum vísum, partvís eisini gjøgnum brúk av kameravinklum og bakgrundstónleiki. Tað ber í veruleikanum væl til at staðfesta korrupt viðurskifti innan allar partar av tí føroyska samfelagnum, og í so máta er fiskivinnan einki undantak. Men soleiðis varð tað ikki lagt fram.
At so einsíðugt lýsa spurningin um uppboðssølu — og so glaðbeint at tala treytaleyst fyri at geva teimum kappingarfyrimun sum ikki eru bundin av føroyskum arbeiðsmarknaðartreytum — kann eisini í sjálvum sær reisa spurningar um gegnistrupulleikar og kanska mutur við. Tað tóktist tabu í sendingini at yvirhøvur hugsa tankan at vinnu- ella privatbúskaparlig áhugamál umframt maktmotiv ofta munu vera við í myndini báðu megin borðið, tá strongt verður á fyri at innføra umfatandi vinnupolitiskar broytingar. At ikki vísa atlit til tílíkar innlýsandi veruleikar í samanhanginum kann eisini kallast korrupt, inkompetent og/ella naivt; tílíkt eiga føroyingar ikki at góðtaka frá einum so fínum stovni sum KvF.
Subscribe to: Post Comments (Atom)


text:
Aftur í 2019 ætlar Runavíkar kommuna at virka av og við egnari fíggarmegi og væl tað. Á almennum býráðsfundi í Oyndarfirði hevur býráðið í kvøld samtykt ein fíggjarkarm fyri 2019 á 213,5 milliónir krónur. Uppskotið til fíggjarnevndarfundin var soleiðis samanskrúvað:
Ein samd fíggjarnevnd mælti til at lækka íløguupphæddina við trimum milliónum krónum og heldur at vaksa um afturgjaldingina av skuld við 15 heldur enn 12 milliónum krónum. Hesum tók býráðið undir við.
Hetta merkir, at raksturin hækkar við 2%´um í mun til 2018, og at íløgur verða framdar fyri 41,5 milliónir krónur í 2019.
Farið verður nú av álvara undir sjálva fíggjarætlanartilgongdina samsvarandi hesum fyritreytum á umsitingar- og politiskum stigi. Miðað verður eftir, at hendan tilgongd er liðug og endalig, táið 1. viðgerð verður um fíggjarætlanina 2019, á býráðsfundinum hin 31. oktober 2018.


text:
Nýggja spæliplássið hjá Vágs Skúla verður nú sett upp.
Tað hevur longi verið eitt ynski um at fáa eitt spælipláss til Vágs Skúla, soleiðis at skúlagarðurin bjóðaði inn til annað enn bóltspæl, fanga og onnur spæl á graslíkisvøllinum og í túninum hjá skúlanum. Ikki minst hevur verið hugsað um yngru árgangirnar, tá ætlan um nýtt spælipláss til Vágs Skúla hevur verið á skránni.
Í fjør varð so farið undir at gera klárt til spæliplássið. Spæliplássið kom til Vágs fyri fyrr í vár og nú verður farið at seta spæliplássið upp. Á spæliplássinum verður eisini bleyt fall-undirlag, sum skal leggjast út, tá ávísur hiti er í luftini, og er tað ein av orsøkunum til at spæliplássið ikki verður sett upp fyrr enn nú komið er út í mai mánað.


text:
Heystlist/
Tað er í dag, 1.september, at hon sjálv, heystsins hin dapra tíð byrjar, hygg bara út gjøgnum vindeygað, tað kann vera, at bløðini eru grøn enn, men tað man gulna nógva staðni og vindurin kennist heystligur. Mentanarliga er hetta ein alt annað enn døpur tíð, vit kunnu kanska beint hinvegin kalla hana lívsjáttandi. Tí tað ýðir av konsertum, framsýningum og bókaútgávum og so fer Kringvarpið í holtur við vetrarskránna og har er okkurt gott í væntu, skilst. Eg havi eitt nú hoyrt graml um fastan bókaummælara og mikukvøldarjazz við dugnaliga Arnold Ludvig sum byrjanarverti. Kvøldskúli og Listaskúli leggur til brots og eisini kórini byrja sínar venjingar og har er onkur broyting, tí Havnarkórið leggur til brots við Leif Hansen á odda. Hann hevur tikið yvir eftir at Ólavur Hátún í mannaminni hevur stjórnað kórinum. Eisini Tarira byrjar at venja við nýggjum kórleiðara, tað er Kári Bæk, ið eitt nú hevur stjórnað Ólavsøkukórinum síðstu tvey árini. Í ovurmorgin, 3.september verður leikurin Orsaka! frumframførdur á Tjóðpallinum, ein mánaða seinni, 3.oktober letur upp framsýningin Dress hjá Jóhan Martin Christiansen í Steinprenti og 19.september letur upp serframsýning hjá Hansinu Iversen í Listasavninum. 14.september verður konsert við Eivør og Vox North í Norðurlandahúsinum og mangt annað gott er at gleða seg til, her á Listaportalinum fari eg at royna at fylgja við sum frægast, men sendið mær endiliga myndir og annað tilfar.


text:
Um synd, skuld, feilir, játtan og fyrigeving; loddrætt og vatnrætt, í King James Bíbliuni.
Og fyrigev okkum skuldir okkara, sum vit fyrigeva skuldnarum okkara.
( Matth. 6:12 FKJ )
Og fyrigev okkum syndir okkara; tí vit eisini fyrigeva hvørjum tí sum er skyldugur mót okkum.
( Luk. 11:4 FKJ )
Játtið feilir tykkara hvør fyri øðrum, og biðjið hvør fyri øðrum, at tit mega verða grøddir. Hin virknaðarsama inniliga bøn av rættvísum manni megnar mikið.
( Jácob. 5:16 FKJ )
Altso:
Mótvegis Guði: synd
Manna millum: skyld, feilir
Against thee, thee only, have I sinned, and done this evil in thy sight: that thou mightest be justified when thou speakest, and be clear when thou judgest.
( Psalm 51:4 KJB )
Skyldið ongum manni nakað, uttan at elska hvør annan: tí hann sum elskar annan hevur uppfylt lógina.
( Rom. 13:8 FKJ )
Tí tað er ein Guð, og ein millumgongumaður millum Guðs og manna, maðurin Christus Jesus;
( I. Tim. 2:5 FKJ )
23 Tessvegna um tú komi við gávu tíni til altarsins, og har minnirst til at bróður tín hevur okkurt ímóti tær;
24 Lat eftir gávu tína har frammi fyri altarinum, og far leið tína; fyrst verð samdur við bróður tín, og kom so og ofra gávu tína.
25 Semst við mótstøðumann tín skjótliga, meðan tú ert á veginum við honum; at ikki á nøkrum sinni mótstøðumaðurin gevi teg upp til dómarans, og dómarin gevi teg yvir til tænastumansins, og tú verði kastaður inn í fongsul.
( Matth. 5:23—25 FKJ )
Vei tykkum, tá ið allir menn skulu tala væl um tykkum! tí soleiðis gjørdu fedrar teirra við hinar følsku prophetar.
( Luk. 6:26 FKJ )
Ein mann sum er ein ranglærari eftir hina fyrstu og aðru ávaring avvís;
( Titus 3:10 FKJ )
Og orðastríðið varð so hvast teirra millum, at teir skildust sundur hvør frá øðrum: og so Barnabas tók Markus, og sigldi til Cýpros;
( Gern. Ap. 15:39 FKJ )
( Hvast orðastríð nýtist ikki at merkja at hatur, beiskleiki, ella fíggindskapur var til staðar. Hvør berjist ikki fyri tað, hann elskar? )
.. og bara at sita og hugsa um hvat man burdi havt gjørt, ja, hvat spyrst so burturúr?
(Sitatini eru úr fyrstu útgávu av FKJ N.T.)


text:
Ítróttur > Effo deildin // Magasin
Í samstarv við FSF
07.03.2015 - 14:26
Føroyameistararnir úr B36 skulu royna at endurvinna meistaraheitið við einum nýggjum manni í venjarasessinum. Eyðun Klakstein hevur tikið við eftir Sámal Erik Hentze, og sambært verjuleikaranum Høgna Eysturoy hevur tað við sær, at spælistílurin hjá B36 er eitt sindur broyttur.
Í ár gekk alt upp í eina hægri eind hjá B36, sum legði seg á odda í kappingini tíðliga í kappingarárinum, og har bleiv man verandi heilt til endanum av árinum, og føroyameistaraheitið varð tryggjað. Men í ár væntar Høgni Eysturoy, at tað verður munandi truplari at enda ovast á stigatalvuni.
– Eg vænti, at tað verður nógv meiri trupult at endurvinna FM-heitið, enn tað nakrantíð áður hevur verið, men vit fara at so at royna, sigur ungi bakkurin.
Høgni Eysturoy greiðir frá, at hópurin hjá B36 í ár er á leið tann sami, sum hann var í fjør. Nakrar broytingar eru við leikarum, sum eru farnir og komnir, men sum heild heldur hann, at hópurin hevur somu styrki sum í fjør.
– Tað sær hampiligt út. Vit hava fingið Hans Paula Samuelsen úr EB/Streymi, og so er Ibrahim Camara komin úr B68. Harafturat er Robert Heðin Brockie við aftur, eftir at hann var burtur stóran part av árinum í fjør. Hinvegin hava vit sagt farvæl við Lawal ,sum er farin til ÍF, Símun Joensen er farin til Klaksvíkar, og so eru Klæmint Matras og Rógvi Poulsen heldur ikki við í ár, greiðir Høgni Eysturoy frá.
Ein onnur markant broyting hjá B36 er, at venjarin er skiftur út. Stutt eftir at kappingin var lokin í fjør, boðaði Sámal Erik Hentze frá, at hann noyddist at siga venjarastarvið frá sær, og stutt fyri jól skrivaði B36 so undir sáttmála við klaksvíkingin Eyðun Klakstein um at taka sær av besta liðnum.
Spurdur hvat hann væntar sær av kappingarárinum í ár, sigur Høgni Eysturoy, at hann væntar sær eina óvanliga tætta kapping.
– Tað verður truplari at endurvinna føroyameistaraheitið í ár, enn tað nakrantíð áður hevur verið. Eg trúgvi í veruleikanum, at tað eru seks lið, sum hava møguleika fyri at enda ovast, tá ið kappingarárið er liðugt. Eg trúgvi, at Víkingur, vit, HB, NSÍ, KÍ og ÍF øll kunnu vinna FM, sigur hann.
Longri samrøða við Høgna Eysturoy kann lesast í blaðnum, sum FSF hevur útgivið í samband við at kappingarárið í fótbólti er farið í gongd.
Les blaðið her


text:
Ríkt og fjøltáttað lestrarlív í høvuðsstaðnum er loysnin!
Í kvøld verður býráðsfundur í Tórshavnar kommunu, og eitt punkt á skránni er hølisviðurskifti hjá Skúlanum á Fløtum. Sum skilst, fer skúlin at mangla høli komandi skúlaár, og býráðið fer tí at viðgera, um skúlin skal flyta inn á niðastu hædd í Finsen.
Í skrivandi løtu er niðasta hæddin ikki innrættað, og ætlanin hevur verið at gera eina kaffistovu í niðastu hædd. Hetta er eitt frálíkt hugskot. Endiliga komu lestraríbúðirnar, og sjálvandi skal eitt hugnaligt høli vera, har fólk kunnu hittast – eins og vanligt er á kollegium aðrastaðni. Ein kaffistova, har lesandi og onnur kunnu savnast, er uppløgd at hava í einum tílíkum býlingi, har tey lesandi búgva.
Tískil kom tað sera óvart á okkum, tá vit frættu, at býráðið í kvøld fer at viðgera eina aðra ætlan, sum vit einki hava hoyrt um.
Breitt virksemi undir sama taki
Endamálið hjá Tórshavnar kommunu og Bústøðum við at gera gamla kommunuskúlan til lestraríbúðir var at skapa nógv lív í miðbýnum. Og tað er eydnast sera væl. Býlingurin er vorðin til eitt alment savningarstað hjá øllum borgarum. Aulan verður brúkt til alment virksemi við tónleiki, list, framsýningum og fyrilestrum. Sangstovan verður brúkt til kórvenjingar og tónleikaframførslur. Báðar fimleikahallirnar skulu umskipast til eitt innandura spælipláss, og ætlanir eru, at Kvøldskúlin skal brúka evningsstovuna til verkstovur. Hetta merkir, at virksemi undir sama taki er sera breitt, og at veruligt lív er komið í býlingin, og hetta, halda vit, er sera gleðiligt.
Hóskiligt virksemi
Av somu orsøk er tað ynskiligt, at hølið á niðastu hædd verður nýtt til breiðari virksemi enn skúlastovur til Skúlan á Fløtum. Skúlastovur standa tómar og stongdar, tá ið næmingar fara til hús á middegi eftir loknan skúladag og somuleiðis í vikuskiftum. Í einum býlingi sum
Finsen, har øll onnur hølið verða gagnnýtt til fulnar, fara skúlastovur, sum standa tómar helmingin av vikuni, ikki at elva til meiri lív í miðbýnum.
Hvør fær sum mest burturúr hesi loysn?
Fremsta uppgávan hjá Tórshavnar kommunu er at skapa trivnað millum borgarar. Vit kunnu tí loyva okkum at spyrja, hvør fær sum best burturúr hesi loysnini? Eru tað tey lesandi, sum búgva á staðnum? Als ikki! Eru tað 3. flokkur og starvsfólk í Skúlanum á Fløtum? Vit loyva okkum at ivast.
Býráðið fær so tað burturúr, at tey noyðast ikki at hugsa um hetta aftur fyrr enn um tvey ár, tá ið Skúlin á Fløtum eigur at standa liðugur, gongst alt eftir ætlan. Men loysnir tiknar í bræði eru sjáldan tær bestu.
Gerið niðastu hæddina til karmar um felagslív hjá lesandi og ungum
Vit halda, at hin besta loysnin er avgjørt at halda fast í upprunahugskotinum um at gera hølið á niðastu hædd til eina kaffistovu. Lesandi, lærlingar og ung sum heild í Føroyum mangla eitt stað, sum kann savna okkum øll – nevnliga eina lestrarkaffistovu. Ein lestrarkaffistova er uppløgd at húsast júst í hesum høli. Tílíkar lestrarkaffistovur styrkja um felagslívið, lestrarumhvørið og skúlahugin hjá teimum lesandi.
Finsen er hitt fyrsta og størsta átak í Føroya søgu, tá tað snýr seg um lestraríbúðir, og er eitt veruligt stig til at kveikja lestrarumhvørvið í Føroyum. Eitt livandi og ríkt lestrarumhvørvi í høvuðsstaðnum er avgerðandi, skulu tey lesandi støðast. Um átøk, sum styrkja um lestrarumhvørvið, verða raðfest av Tórshavnar kommunu, fara lesandi at trívast og velja Føroyar. Hetta hevur bert jalig árin á kommuna og alt samfelagið.
Tí er tað okkara inniliga áheitan á Tórshavnar Býráð ikki at fara víðari við ætlanini um at flyta Skúlan á Fløtum inn í niðastu hæddina í Finsen.
Vinaliga
Íbúgvarnir í Finsen


text:
Orð og lag: John W. Peterson
Týtt: Flóvin Tyril
Upprunaheiti: It’s not an easy road
1. Ei lættfør leiðin er, vit mót Himlinum halda,
tí óslætt er og skursl víða hvar.
Ei lættfør leiðin er, men við okkum er Harrin,
tað gleðir, at hann okkum er nær.
Niðurlag: Nei, nei, ei lættfør leiðin er,
áh, nei, ei lættfør leiðin er,
men Jesus gongur undan og gøtuna javnar
og lættir hvørja mótbrekku her.
2. Ei lættfør leiðin er – mangan møðsom og trupul,
og ikki helma vandarnir í,
men Jesus okkum verjir, so einki skal saka,
og førir gjøgnum vandar og stríð.
3. Tó ferðamóður mangan og sárur í fótum,
um byrðaður av stúran og sorg,
veit eg, ein betri dagur við dýrd stendur fyri,
ein hvíld framúr í himmalsku borg.


text:
Betongelementir
Nýtslan av betongelementum hevur havt við sær stórar broytingar í byggiháttum í Evropa og sjálvsagt eisini í Føroyum. Betongelementir eru sera væl egnaði til byggivinnuna, bæði til stórar byggiætlanir, men eisini til sethús. Løvubetong veitir út- og innveggir, súlur og bjálkar, eins væl og vit eru til reiðar at loysa serligu uppgávurnar.
Alt á sama stað
Løvubetong hevur í sama umhvørvi, bæði nýmótans betongblandistøð og sera framkomna framleiðsluhøll á 1200 fermetrar við tilhoyrandi teknistovu. Tilsamans tryggjar vælútgjørda virkið okkum eina stóra framleiðslu orku.
Gott samstarv styrkir um førleikarnar
Løvubetong hevur tætt samband við Einingaverksmiðjuna í Reykjavík, sum var sett á stovn í 1994. Stóra framleiðsluorkan, høga góðskan og smiðliga tænastan hjá Einingaverksmiðjuni er høgt í metum hjá stóru byggiharrunum í Íslandi. Sambandið millum feløgini styrkir um førleikarnar hjá Løvubetong at vera við í størri og smærri projekterings uppgávum og heildarloysnum.
Vegleiðing til uppsetan av elementum trýst her
Standard loysninr trýst her


text:
Danjal av Rana 13.06.2018 (16:16)
Øksarmálið: Verji krevur frídøming
Óla Jákup Kristoffersen, sum er verji hjá tí 24 ára manninum, ið er ákærdur í sovnevnda øksarmálinum, krevur tann ákærda frídømdan. Fyrr í dag kravdi verjin hjá tí 22 ára gamla, at hann varð dømdur fyri grovan harðskap og ikki fyri morðroynd, sum ákærin krevur.
Verjin hjá eldra manninum vísti á, at tað er ikki prógvað, at tann 24 ára gamli helt tí álopna føstum, og tað er als ikki prógvað, at talan er um morðroynd. Teir ákærdu hava ikki tosað ella skrivað saman um at drepa nakran.
Óla Jákup Kristoffersen segði í sínari framløgu, at tann álopni hevði skapt konfliktina við at sláa fyrst. Teir ákærdu fóru bara út fyri at fáa hann at biðja um umbering, og tann 24 ára gamli kundu ikki vita, at endin bleiv so galin.
Verjin vísti á, at eingin ivi er um, at tað var hin maðurin, tann 22 ára gamli, sum framdi harðskapin, meðan tann 24 ára gamli einki gjørdi og skal tí frídømast.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fyri nøkrum mánaðum síðan varð útskrivað kapping um navn og búmerkið. Fleiri uppskot komu inn og hevur stýrið fyri Skálafjarðarsamstarvið tikið støðu til uppskotini.
Fitt av fólki høvdu í dag leita sær til hugnaløtu á Eysturoyar Røktar-og ellisheimi, har navn og búmerkið varð avdúkað.
Okkurt gott undir tonnina var at fáa og hugnaði Signar í Homrum um við tónleiki og sangi. Leiðarin bjóðaði vælkomið og segði nøkur orð. Stýrisformaðurin Jóhannes Danielsen, helt røðu og avdúkaði navn og búmerki.
Navnið er "Roðin" og vinnarin gjørdist Monika W. Jacobsen, sjúkrarrøktarfrøðingur,ið starvast á Eysturoyar Røktar-og ellisheimi
Í viðmerkingum til uppskotið sigur Monika: "Sambært føroysku orðabókini er "roði" ein reyðligur farri á luftini av rísandi ella setandi sól. Setandi sól kann vakurt ímyndað lívið, ið spakuliga rennur út, meðan roðin, sum prýðir himmalin, ímyndar alt tað vakra, tann eldri hevur við sær á leiðini: Vísdómur, familju, lívsgleði og lívsdygd. Alt hetta kunnu og skulu vit starvsfólk vera við at hjúkla um og stimbra, soleiðis, at hvør einstakur sólarroði verður so vakur sum gjørligt."
Búmerkið, sum Sjúrður Højgaard, grafikari hjá KREA hevur gjørt, tekur støði í navninum.
Ì grundgevingini til búmerkið verður m.a. sagt:
"Ein bogað linja gongur ígjøgnum navnið. Navnið stendur við feitum stavum og teir standa tætt saman, fyri at bogaða linjan skal síggjast væl og vera sjónlig í grafiska úttrykkinum. Bogaða linjan gongur uppeftir, og smælkar yvireftir frá vinstru til høgru, fyri at útrykkja vídd og dýnamikk. Deililinjan ígjøgnum navnið skapar eina forgrund og eina bakgrund, sum hava hvør sín lit. Forgrundin er lendið undir luftini, meðan tann reyða bakgrundin er luftin við roðanum. Forgrundin hevur ein myrkari reyðan lit, sum er ein myrkari tóni av tí reyðu luftini.
Búmerkið lýsir navnið á ein beinleiðis hátt: Ein roði á luftini. Sambært føroysku orðabókini er roði ein reydligur farri á luftini av rísandi ella setandi sól. Roði í síni skilmarking er lutleysur í mun til ungdóm og elli - og kann tí eisini ímynda lívið sum heild.
Búmerkið er lætt at minnast, í og við at navnið er Roðin og í og við at merkið lýsir ein roða. Hartil er merkið partur av navninum og eitt við tað. Búmerkið í navninum ber í sær allan súmbolikkin í navninum, bæði hvat litum og formi viðvíkur.
Búmerkið hevur bert ein uppsetingarhátt.
Í búmerkinum eru tveir litir: Reytt og myrkareytt. "Roði" kemur frá "reyður", og tí er reytt í veruleikanum tann einasti rætti liturin til búmerkið hjá roðanum. Reytt er eisini tann liturin, sum umboðar umsorgan og kærleika best.
Tá ein roði er á luftini, hevur luftin altíð ein ljósari reyðan lit enn lendið, tí at roði kemur á luftina, tá ið sólin rísur ella setur, og tá er dimt úti. Tí er alt, sum ikki er roði, gjørt myrkareytt, fyri at roðin sjálvur skal skera seg út og síggjast væl. Valt varð ikki at brúka svart saman við reyðum, tí at svart er dapurt og kalt og kann tengjast deyða. varð Valt varð heldur at brúka ein myrkari reyðan lit saman við litinum í sjálvum roðanum".


text:
Bygging
Grundstykki
Fuglafjarðar kommuna ger útstykkingar til sethús, sum verða seld víðari til teirra, sum ætla at byggja.
Grundøkini eru vanliga uml. 500 fermetrar til støddar. Prísurin fyri fermeturin er kr. 160 í Fuglafirði og kr. 100 + gjald fyri planering á Kambsdali.
Gjøllari upplýsingar fáast við at skriva ella ringja til kommunuskrivstovuna.
Byggimálsviðgerð
Tekniska umsitingin tekur sær av øllum byggimálum í kommununi. Loyvi krevst til alla bygging, áðrenn byrjað verður. Umsóknir um byggiloyvi skulu verða dagfestar, hava navn og bústað hjá umsøkjara og matrikulnummarið, har byggjast skal.
Tekningar skulu vera, sum lýsa ætlaðu byggingina væl, t.e. flatumynd, framsíðu, skurð, tilfarsval og onnur viðurskifti. Byggimál, har møgulig frávik eru frá byggisamtyktini, hava longri avgreiðslutíð enn vanlig byggimál.
Byggifaldari
Her ber til at taka niður faldara frá Kommunuskipan Føroya við heitinum: "Tá ið bygt verður." Faldarin er hentur at hava, tá ið søkjast skal um byggiloyvi frá kommununi.
(+ leinkja til faldaran)


text:
Hjálp til NetbankanTørvar tær hjálp til Netbankan eftir avgreiðslutíð okkara, ber til at ringja 475000. Trýst 1 og tú verður stillað/ur víðari til netbankahjálpina, sum svarar:
- Mánadag-fríggjadag kl. 16-21, hósdag tó kl. 18-21
- Leygardag og sunnu- og halgidagar kl. 10-19
- 24. desember, 31. desember og 1. januar kl. 9-13
Nýggj NemID app
Nú fæst ein nýggj app, sum er eitt ískoyti til verandi NemID lyklakort. Appin verður brúkt til at góðkenna flytingar og aðrar avgreiðslur í sambandi við netbankan.
Les meira um appina her.
Hetta er innritan við NemID. Um tú vilt innrita á gamlan hátt, vel leinkju "Gomul innritan."